amanoisuno/poetBack huggingface dataset:
病中六首  其三 陳師道 
軟熟羞盤饌，芳辛實枕幃。候晴先晒席，占濕預烘衣。易粟雞皮皺，難培鶴骨肥。頭顱雖若此，虛白日生輝。
病中六首  其四 陳師道 
歎息憎晨凊，伸眉愜晚晴。隙虛浮日影，窗穴嘯風聲。捫蝨天機動，驅蚊我相生。偶然成一笑，栩栩暫身輕。
病中六首  其五 陳師道 
日眚浮珠珮，聲塵籟玉簫。晚秋潘鬢禿，午夢楚魂消。注水瓶花醒，吹薪藥鼎潮。南柯何處是，斜日上廊腰。
病中六首  其六 陳師道 
靜裏秋光到，閒中晝自長。閉門宜泄柳，尸祝謾庚桑。腹已枵經笥，身猶試藥方。强名今日愈，勃窣負東牆。
詩一首 陳師道 
松樹倒影半溪寒，數個沙鷗似水安。曾買江南千本畫，歸來一筆不中看。
詩一首 陳師道 
南朝官紙兒女膚，玉版雲英比不如。乞與此公原不稱，他年留與大蘇書。
句  其一 陳師道 
聞道新文能入樣，相州紅纈鄂州花。
句  其二 陳師道 
磊落金盤薦糟蟹，纖柔玉指破霜柑。
句  其三 陳師道 
牆頭霜下草，又作一番新。
句  其四 陳師道 
白鳥過林分外明。
句  其五 陳師道 
早晚望夫能化石，盡分人世作支機。
句  其六 陳師道 
日來霜露後，更覺天宇浄。
句  其七 陳師道 
熊兒投□驥子扶。
句  其八 陳師道 
江清風偃木，霜落雁橫空。
句  其九 陳師道 
勢不可使盡，福不可享盡。事不可做盡，話不可說盡。人生如此耳，文字已其閏。
句  其一○ 陳師道 
吳音未至慢，楚語不假些。
望渦流辭 晁補之 
望渦流兮浼浼，勢南折兮東還。水衝隈兮岸圮，嗟龍去兮幾年。俛余進兮藂祠，儼帝服兮神冠。牆壁繢兮怪奇，泯蛇穴兮蝸盤。列缺鞭兮雷輈，衛兩鰻兮驂鱣。老龜起兮霧游，跂瑇瑁兮鼈黿。或若馬兮非人，紛陪後兮導前。木陰陰兮藻長，科斗舞兮下顛。鯈羣出兮旅嬉，忽俱去兮不還。意土國兮無龍，恐逃桷兮藏{木邊}。帝有命兮時乘，亦隠隠兮填填。世鑠石兮流金，將誰職兮此愆。包之水可揭也，渙之水可厲也。前汝足其暨也，後汝跗其躓也。江有鯢兮橫淵，海有鯤兮翔天。汝隘此兮往爭，滔淫水兮八埏。重曰：望其厓若有宅於隈。不汝爭於厓，汝安其隈，澤不必施也。
追和陶淵明歸去來辭 晁補之 
歸去來兮，吾無以歸奚以歸。既身不足以任責，畏首尾而心悲。慕往昔之經世，嗟吾力之莫追。彼辭位而灌園，豈吾今之獨非。雨冥冥而荷笠，榛莽莽而褰衣。我行野而視天，覺宇大而身微。乃矜虻蚷，止驅息奔。背隍築室，面坂植門。三綬從褫，圖書尚存。忘瓠落之可憂，比浮海之爲樽。躒太初而游意，弊無極而彫顔。反國蝸而自足，俯巢幕而亦安。解予轡之沃濡兮，脫予舝之間關。識鳥鳴而物華，陶陽氣以流觀。悟息淵而消枝，亦墐戶而俱還。惟文字之幼工，則雖老而桓桓。歸去來兮，彼河濱之善游。或往學而喪生，復裹糧其安求。善陶生之達情，不與世兮同憂。實迷途其已遠，懼斯人之莫疇。或待兔守株，或遺劍刻舟。雖成事之不說，聚悔踰於山丘。庶西方之至言，聊反聞而逆流。守一靜而爲君，亦何往而不休。已焉哉，一晝一夜成四時。子之歎川逝不留，頹光不可使東之。韓終王子喬，汗漫難與期。俯寸田之荆棘，曷不旦耘而暮耔。悲在堂之蟋蟀，慚不樂於唐詩。悟死生之如夢，亙今古而無疑。
返迷辭 晁補之 
五達跂，行者迷。茨菉蹊，蚖蜴嬉。杳淒淒，莽離離。赫隆曦，可還時。日黯西，與誰期。往不思，逢詭期。死𤟹貔，安可知，亟反之。大道夷，都邑差。車馬馳，冠劍祇。志可持，能足施。貴名垂，好爵靡。儼罇巵，饜粱肥。窈室帷，安厥妃。觀盈虧，浩浩移。逝不遲，咸若斯。何綏綏，不返爲。從魈夔，神索衰。今狐疑，後當悲。我此詞，如泰龜。
冰玉堂辭 晁補之 
論世以觀士兮，集義以爲詞。所非正而敢從兮，日可罣而東之。嗟若士之弗獲兮，羌何忿而負石。繄聖賢之出處兮，惟遵道而守德。鳳覽輝而乃下兮，雛猶恥乎腐嚇。非九方之爲使兮，夫何足以得馬。廬岑岑以鎮楚兮，洶大江之東涹。分陰陽之晦明兮，鍾斯人以正直。惟天道與地寶兮，非所求其猶愛。與之全而不用兮，懷斯美以固在。大固不可以適兮，方固不可以圓。試回功謝於土穀兮，夫乃同道於禹稷。譬人生猶吹吷兮，無得喪之可齊。紛吾何指以爲正兮，服吾初其庶幾。
漫浪閣辭 晁補之 
沛高皇之受嬴兮，劉別子曰楚元。羌好詩而說義兮，敬設醴於穆生。戊始怠而穆去兮，申白笑而鉗市。富傳孫而失國兮，派辟彊之支子。爰清浄而少欲兮，以身悟乎霍光。蹇孫向之洽聞兮，至耆老而彌良。曰衆賢和於朝兮，萬物和於野。粵百世而能調兮，民胥來而鳳下。惟劉有後於楚兮，千歲發夫道原。流其芳以益遠兮，偉壯輿之不愆。原惟博而好直兮，向異世而復起。輿惟進而未已兮，載向學亦不墜。彼元結之信修兮，羌何爲此漫浪也。將履中而晦外兮，其德固天之放也。惟漫浪之爲言兮，匪正則之嘉名。豈其懲屈之死忠兮，欲猗移以保生。結當易之一爻兮，幽人履而正吉。輿方壯而惡畫兮，棄爾輔欲誰頼。吾語子漫浪之可兮，遺物往其庶幾。苟畏人而羣於人兮，拭唾面其猶殆。朝騁望乎紫霄兮，夕歸次乎左蠡。五老兮在上，星子兮在下。垂瀑介於高丘兮，洞深林而北靡。飛梁亙於三峽兮，倏異景而殊世。青松屋兮桂宇，辛夷房兮梅戶。蘭糗兮菊粻，蓀體薦兮肴若芳。雲駟兮霓輈，歲將晏兮誰與游。煙爲衣兮水爲珮，君誰須兮林之際。吾以漫爲旌兮，建彼太虛之上也。吾以浪爲乘兮，周彼八荒之外也。羾萬里而不逢人兮，御謁我以宜止。晻轟轟而曠洶洶兮，羌何以辯乎明晦。彌高出於千仞兮，羣鳳過而北南。彌幽徑於雷室兮，列缺驚而後先。求佺僑而不得兮，咸勃窣其在下。乃山澤之臞兮，夫何足以跂而望我。茫吾不知其所如兮，黔嬴告我以何舍。出無陰兮入無陽，旋丹崖兮匝大荒。忽臨睨夫故居兮，羣梯危之蜂戶。傴白叟之扶童兮，迎謂我以良苦。返吾稼兮復吾樵，山{山悤}{山悤}兮江滔滔。輿先人之善俗兮，雖百世猶未改。彼魯衰而齗齗兮，吾老穉以知恥。匪禮失而求野兮，民固化於不恌。輿克家而好常兮，庸謹行以毋慠。懷向原之遺直兮，念爾祖而履薄。陳洪範之九疇兮，敘三統與七略。以爲博而弗考兮，蹇無用而束閣。紛輿世之多賢兮，匪曲全而好修。惟仁宅與義路兮，羌可居而必由。結信賢而自晦兮，忘其同物以迷世。鳬與波而上下兮，夫固非駒之所喜。亂曰：接輿詭而悟聖兮，匪沮溺亦楚狂。聖與言而莫顧兮，人以爲知乎大方。既不足用吾中兮，吾將從回憲之所臧。
遐觀樓辭 晁補之 
窘牆堵之伏潛兮，登斯樓以遐觀。匪吾居之爲隘兮，乾坤曶其盂盤。仰攀甍而拊楯兮，宇曠曠而益寬。彼何大而能舒兮，吾何眇而莫閑。霜肅壟而木枯兮，潦收竇而澤乾。蓬鳴野而相追兮，知海冰而天寒。左睇兮城闉，右盼兮林坰。商賈紛其晝合兮，陶冶蓊其煙興。之罘杳以在東，雙柏近而青青。物暇遽之不同兮，余亦不知其何情。聊浮遊以相羊兮，初怫鬰而中清。彼坱圠之無垠兮，人駒隙之暫更。道本夷而世險兮，夸奪饜而卒平。周垣兀其跨衍兮，逝千古於樵耕。春與秋之不淹兮，歲忽忽其崢嶸。招搖指於北陸兮，澹黄宮之陽生。固天道之反覆兮，氣默會而孤萌。朝卷箔而極望兮，稍霧廓而日晶。及暘景之方中兮，晞余髮乎南榮。浮雲起而景翳兮，四暝合而覩星。風摵摵而感軒兮，雀啾啾而赴楹。收百爲以清慮兮，施余裯而榻橫。漠洶洶而非聲兮，邈冉冉而非征。形欺魄而若存兮，神無虧而靡成。目瞳矓而罔覿兮，坐待日之方升。夜寥寥而未央兮，羌不寐而無營。
樂哉侯之邦兮樂哉侯之堂兮  其一 晁補之 
樂哉侯之邦兮，封楚宮與復關。美哉洋洋水兮，崑崙始乎并川。桐離夫其實兮，綠竹兌於丘園。三年庶夫有成兮，蹇吾師其永歎。營室壁而建墉兮，參國一其可觀。塗椒丘吾駕車兮，攬予騑之嘽嘽。襲予旆之悠悠兮，侯降觀其于田。春陽滿其親天兮，乃物作而芄蘭。來吾省夫在疇兮，介黍稷之有年。侯寧般于遊兮，無非事而不煩。羌信修而好我兮，曷懷歸而翩翩。信侯邦之可樂兮，蹇携手其同行。
樂哉侯之邦兮樂哉侯之堂兮  其二 晁補之 
樂哉侯之堂兮，高門桀兮蘭錡。切雲冠之峨峨兮，四牡矯兮戾止。夜悠悠其未晨兮，紛侯庭之徙履。雲容容而承楣兮，日澹澹兮階戺。雨雪晛其將流兮，黄宮動乎子美。爰俶生之煌煌兮，又尚茲夫介祉。嚴若植其姣服兮，侯何須兮堂際。進蕙幬予稱觥兮，芬予席之蘭茝。朱顔忽其滿堂兮，五音昌兮來會。藐姑射之綽約兮，愿慤保而爲使。洵侯堂之可樂兮，與日月其無圮。
維夫君兮桂舟一首送梁正受歸汶陽 晁補之 
維夫君兮桂舟，酌余酒兮攬君留。君何爲兮此野，菊菲菲兮蜨下。韡韡兮煌煌，爛金敷兮襲余堂。茱萸兮芙蓉，衆芳越兮亂五風。饑咀兮靈芝，君歌樂兮余和之。日下兮野陰，澹忘歸兮中林。橘棟兮梅宇，紛瓊茅兮被南榮。白羽兮黑翮，邀仙人兮語此文。余高馳兮世之外，君猋舉兮先余至。襟带兮東方旦，爭門兮汶之陽。大野兮始波，翔鶬鸛兮嘷鴐鵝。羣宿兮迷阯，旅食兮殫穗。霜肅肅兮葉方下，君欲濟兮淹回。水通道兮躞蹀，冠如箕兮带長鋏。里千室兮士一喙，余不善兮紛余誶。世謂折揚好兮，余白雪而莫知棄。火布而以爲垢兮，胡不浣炎而振之。彼鏌邪而能言兮，工謂余以不祥。聊逍遥而挫銳兮，蒙黯黮而益光。
山坡陀辭 晁補之 
山坡陀兮下屬江，勢崖絕兮濤波所盪如頹牆。松鬰律兮其高百尺，旁枝虬騖葛虆之。仰不見日兮下可依，吾曳杖兮吾僮以吾之書隨。邈余望兮水中汦，頎然而長者黄冠兮羽衣。軒頤坦腹濤石箕坐兮，石亦有趾安不危，四無人兮可忘饑。仙人偓佺兮自言其居瑶之圃，一日一夕兮飛相往來不可數。使其開口而言兮，豈惟河漢無極驚余心。默不言兮，蹇昭氏之不鼓琴。憺將翔兮山海，與日月兮常在。若有聞兮夢中仇池我歸路，此非小有兮噫乎何以樂此而不去。昔余遊於葛天氏兮，身非陶氏猶與偕乘。渺莽良未可兮，僕夫悲余馬懷。聊逍遥兮容與，晞余髮兮蘭之陼。余論世兮千載一人猶並時，歧又有歧兮余行詰曲欲知余者希。峨峨洋洋余方樂兮，譬余擊舟於水。魚沉鳥揚亦不知，何必每念輒得應余若響，坐有如此兮人子期。
白紵辭上蘇翰林二首  其一 晁補之 
白紵棼莫緝，紉蘭作衣袪。朝兮日所暴，暮兮雨所濡。木瓜諒微物，期報乃瓊琚。芳華辭甚妙，贈我不如無。
白紵辭上蘇翰林二首  其二 晁補之 
上山割白紵，山高葉摵摵。持歸當戶績，爲君爲絺綌。不惜潔如霜，畏君莫我即。誰言菖蒲花，可聞不可識。
江頭秋風辭 晁補之 
雒陽客，後車結駟傳燭食，人生富貴不易得。江頭秋風旦夕起，胡爲翩翩雒陽陌。雒陽陌，吹塵埃。江頭樹，安在哉。秋風起，菱花開。鱸魚肥，歸去來。
琴中宮調辭 晁補之 
神仙神仙何處，青山裏，白雲際，不似人間世。源上正碧桃春，清溪乍逢人。住無因，憶紅塵，出洞花紛紛。
擬古六首上鮮于大夫子駿 西北有高樓 晁補之 
西北有高樓，縹緲齊紫清。周欄十二折，飛鸞結丹楹。上有絃歌女，充耳以黄瑛。當窗弄白日，顔若苕之榮。陽阿奮哀響，梁欐有遺聲。不惜厲清商，零霜飛園英。誰爲聽之者，皎皎自知明。幸承遺褋眷，同車以遐征。
擬古六首上鮮于大夫子駿 東城高且長 晁補之 
東城高且長，下瞰阡與陌。谷風麗百草，春華紛已白。良時忽如此，馳景一何逼。喟彼飯牛詩，終年守寒阨。恭儉夙所敦，葛屨傷褊窄。身爲物逆旅，生乃遠行客。豈無百日蜡，樂此一日澤。美人顔煌煌，奇服爛五色。彈箏奮新響，盃酒縱相索。鬭雞逐狐兔，六博呼一擲。貧士悲失職，坎壈何所迫。安知黄鵠舉，隨時振六翮。
擬古六首上鮮于大夫子駿 庭前有奇樹 晁補之 
庭前有奇樹，好鳥鳴喈喈。朱榮被紫萼，采掇以忘懷。棄置而不省，秋風淒以摧。不惜朝華暮，君行殊未來。
擬古六首上鮮于大夫子駿 冉冉孤生竹 晁補之 
冉冉孤生竹，託根中谷卑。結髮事君子，江蘺近華池。江蘺榮有時，迨此春冰期。玉盤有嘉餐，思君以忘饑。棗下何纂纂，朱實亦離離。秋風一披拂，菀其爲枯枝。願垂太陽惠，照妾葵藿微。
擬古六首上鮮于大夫子駿 涉江采芙蓉 晁補之 
涉江采芙蓉，江上零露滋。方舟不能度，日暮白蘋悲。清波有鳴鴻，蕩漾安可期。幸因南風逝，寄言欽所思。
擬古六首上鮮于大夫子駿 生年不滿百 晁補之 
生年不滿百，一日何三秋。花開苦多雨，何不張幕游。行樂時不再，春榮豈長在。古人輕尺璧，愚者昧所戒。君看龍與虎，飄忽不相待。
建除體二首答黄魯直教授  其一 晁補之 
建策移漢都，奉春緣衣布。除地願見公，及以舍人故。滿船載明月，且復酌清酤。平旦襏襫出，牛羊下來暮。定境要兩言，出處非並趣。執臂欣逢迎，秋蘭在堂下。破甑雨生衣，蹇不改茲度。危莫如人心，難莫如行路。成事安得悔，來者其可悟。收拾不須陳，千言一棄屨。開門見井市，終歲紛遑遽。閉門面牆壁，少日豐暇豫。
建除體二首答黄魯直教授  其二 晁補之 
建鼓求亡子，初昧學所之。除去日月多，及此歲未遲。滿國和巴人，若士誰與知。平陸不推舟，客行當來茲。定居厭屋廬，風雨勞所思。執鞭慕昔人，孰與並此時。破裘不御冬，要假完腋裨。危言則來詬，慎密又逢譏。成德尚如是，薄志安能期。收聲復藏熱，雷火忽然微。開口且復歡，是事置勿推。閉眼可內視，獨復不自爲。
八音歌二首答黄魯直  其一 晁補之 
金蘭况同心，莫樂心相知。石田罹清霜，念此百草腓。絲看煮繭吐，士聽憤悱語。竹馬非妙齡，美人恐遲暮。匏繫魯東家，今君尚天涯。土膏待陽癉，氣至如咄嗟。革薄不可廓，士迫下流惡。木無松柏心，蝎處螻蟻託。
八音歌二首答黄魯直  其二 晁補之 
金丹妙通靈，子有遺世術。石髓不成餐，閔予多滯骨。絲聲紡事暮，搗聲寒事來。竹葉將菊花，及時同一盃。匏器祀天地，貴質不貴華。土緣井渠繁，生氣泄大和。革面固非性，小人變丹青。木雞本無心，風雨安所能。
感寓十首次韵和黄著作魯直以將窮山海迹勝絕賞心晤爲韵  其一 晁補之 
鳲鳩興獨居，百兩誰與將。未見憂忡忡，既覯爲龍光。吹竽沸齊市，零雨暗空桑。寒歌牛軛底，激烈氣彌剛。
感寓十首次韵和黄著作魯直以將窮山海迹勝絕賞心晤爲韵  其二 晁補之 
雁以無能亨，鼠以有技窮。古來達生者，神不馳其胸。物或似而非，藁本奪芎藭。臧否何間然，吾師阮生風。
感寓十首次韵和黄著作魯直以將窮山海迹勝絕賞心晤爲韵  其三 晁補之 
倉鶊知陽春，喬木聲關關。白駒不食苗，奈此空谷寒。昔有丹徒士，檳榔貯金槃。富貴懷隠憂，無寧歸故山。
感寓十首次韵和黄著作魯直以將窮山海迹勝絕賞心晤爲韵  其四 晁補之 
吾期瑶之圃，玉英良可采。崑崙在萬里，積石更磊磈。學經儻無用，詩禮發含琲。叢臺尚何爲，袨服若煙海。
感寓十首次韵和黄著作魯直以將窮山海迹勝絕賞心晤爲韵  其五 晁補之 
鼓吹出西羌，光華動眉額。鞬櫜望酒泉，面有可憐色。念身匪兕虎，少日四方迹。百計等畫蛇，老大悲故國。
感寓十首次韵和黄著作魯直以將窮山海迹勝絕賞心晤爲韵  其六 晁補之 
謝公文章餘，幽事課伐嶺。清詩如玄酒，胡乃淡而永。得無西堂夢，春草句彌勝。但使田野傳，何須論銘鼎。
感寓十首次韵和黄著作魯直以將窮山海迹勝絕賞心晤爲韵  其七 晁補之 
江南盛鬰蒸，代北紛霰雪。卞生無出游，何以得此刖。一朝有天運，春華未萎絕。吾猶託雄鳩，而彼固不拙。
感寓十首次韵和黄著作魯直以將窮山海迹勝絕賞心晤爲韵  其八 晁補之 
平生莫逆交，弦斷寄心賞。相思望青楓，目極江水上。念當及時節，農事動春壤。來者不有年，何能咎吾往。
感寓十首次韵和黄著作魯直以將窮山海迹勝絕賞心晤爲韵  其九 晁補之 
楚有吹竹者，工作百獸音。削格爲爾多，滔滔寧適今。嘗俾範馳驅，終日無一禽。復之儻或可，詭遇亦何心。
感寓十首次韵和黄著作魯直以將窮山海迹勝絕賞心晤爲韵  其一○ 晁補之 
葉公好畫龍，龍固不可晤。安知下其室，驚駭暗楹霧。昭王亦貿骨，冀以得馬故。相者競舉肥，終然駒遠去。
西歸七首次韵和泗州十五叔父  其一 晁補之 
潔腹不受污，昔人因食薇。薇亦周土生，悲哉懷永饑。武王與周公，聖德天動威。奈此二子何，猶歎安適歸。
西歸七首次韵和泗州十五叔父  其二 晁補之 
霏雨晚霑裳，零霜曉被路。驅車歎時邁，所遇一無故。悠悠天地宇，萬物各有聚。閟我冰雪姿，幽居從可住。
西歸七首次韵和泗州十五叔父  其三 晁補之 
暮投古店宿，夜聞狐狸嘷。僕夫告行邁，起視月尚高。清霜來何許，不覺滿我袍。逆舍良非時，求前茲已勞。
西歸七首次韵和泗州十五叔父  其四 晁補之 
浮雲如游塵，倏忽蔽白日。登高念搖落，歲暮一何疾。東陵種瓜事，富貴寧可必。人生無南北，行樂時易失。
西歸七首次韵和泗州十五叔父  其五 晁補之 
驅馬馬走山，回車車漸水。塗窮我何適，慟哭盈襟淚。巢居識風聲，穴藏知雨意。救鬭曾得傷，纓冠亦可已。
西歸七首次韵和泗州十五叔父  其六 晁補之 
贈君彼風蘭，佩之可爲璫。贈君彼露荷，製之可爲裳。薄言茲擷掇，道遠莫置傍。崢嶸又歲暮，與君同所望。
西歸七首次韵和泗州十五叔父  其七 晁補之 
古人重生男，豚酒慶親戚。桑弧射四方，言有四方役。奉璋比德性，墮地要膂力。如何晉公子，安樂忘所適。
感興五首次韵和李希孝  其一 晁補之  泰山
海鳥御羊角，飄然凌紫清。有背如泰山，未覺毛羽輕。鹽陽亦羣飛，日景爲不明。空倉自苦饑，安得有此名。
感興五首次韵和李希孝  其二 晁補之 
人生須富貴，如俟河之清。草木競榮華，春服亦已輕。桑田自足樂，未可居高明。君子順天道，小人眷時名。
感興五首次韵和李希孝  其三 晁補之 
長歌遺世情，滄浪之水清。鑠金在衆口，折軸由羣輕。君子貴同塵，安事皎皎明。儻在子所呼，牛馬亦我名。
感興五首次韵和李希孝  其四 晁補之 
不肯埽一室，顧欲天下清。少日又不羈，頗復鄉黨輕。長年始羞悔，耳目尚聰明。何須更市藥，小女故知名。
感興五首次韵和李希孝  其五 晁補之 
春半寒未已，今晨天氣清。彈冠適新沐，搔髮亦良輕。但愛百鳥樂，復憐一窗明。干世寧可期，歸耕良近名。
飲酒二十首同蘇翰林先生次韵追和陶淵明  其一 晁補之 
少賤足可喜，險阻更嘗之。爲親謀斗粟，無意出競時。緬焉效一官，報國方在茲。寧當不卹緯，對酒懷憂疑。學道恨力淺，中遭世網持。
飲酒二十首同蘇翰林先生次韵追和陶淵明  其二 晁補之 
沉飲非荒宴，凜然忽頹山。或人欲問事，已醉不能言。古來亦如此，名字垂千年。但問酒中適，豈計飲者傳。
飲酒二十首同蘇翰林先生次韵追和陶淵明  其三 晁補之 
陶公羣於人，而無人之情。詩豈世外語，世語不可名。東坡憐此翁，同調但隔生。形光來戶屨，真處人不驚。得酒自醒醉，放意無虧成。
飲酒二十首同蘇翰林先生次韵追和陶淵明  其四 晁補之 
園林日夕好，花繁時鳥飛。少年玩芳物，不飲成坐悲。只今未白髮，念昔已依依。紛華戰吾道，决勝當有歸。挫銳培其根，外槁中匪衰。念方終日行，輜重安得違。
飲酒二十首同蘇翰林先生次韵追和陶淵明  其五 晁補之 
一眼異青白，口語來啾喧。酌一不酌一，用意何其偏。誰似子孫子，高栖蘇門山。時隨嶺雲出，又與林鳥還。平生但長嘯，獨爲嵇生言。
飲酒二十首同蘇翰林先生次韵追和陶淵明  其六 晁補之 
高賢衆所懷，衆理應取是。如何濟衆事，難成復易毀。功成身無與，天運亦復爾。軒裳役羣愚，兒曹眩文綺。
飲酒二十首同蘇翰林先生次韵追和陶淵明  其七 晁補之 
庭前兩古柏，凌霄燦其英。問此誰榮枯，雪霜見其情。榮枯何足計，有酒還自傾。熟寐暫展轉，覺來一蟬鳴。歸休但如此，便足了平生。
飲酒二十首同蘇翰林先生次韵追和陶淵明  其八 晁補之 
功名有天命，美好無定姿。雲夢未足吞，聊可巢一枝。同時金門士，文學多瑰奇。幞被向淮海，酣放遽爾爲。車蓋豈不榮，野馬不受羈。
飲酒二十首同蘇翰林先生次韵追和陶淵明  其九 晁補之 
城東故鹽渠，自昔誰所開。似說全盛時，邈焉一長懷。穿渠引江水，此計未爲乖。千帆競暮入，集浦如烏棲。萬疇分白浪，嘉稻擢新泥。恐此太多事，且當寄嬉諧。疏通養魚鳥，花柳共低迷。時時載酒往，江上亦忘回。
飲酒二十首同蘇翰林先生次韵追和陶淵明  其一○ 晁補之 
大明唐來寺，廢苑西南隅。青松拱高阜，崎嶇有微途。肩輿病我早，一馬良可驅。衆木媚深壑，氣熏時雨餘。此焉可數醉，何用葺吾居。
飲酒二十首同蘇翰林先生次韵追和陶淵明  其一一 晁補之 
蘇公士冠冕，復似郭有道。知士未達間，趣操保耆老。精鋼試九火，勞倦容不槁。爲州第飲酒，况此年歲好。藏鋒避世故，輕敵喪吾寶。時來用毫末，勳業自世表。
飲酒二十首同蘇翰林先生次韵追和陶淵明  其一二 晁補之 
東漢有兩士，才智炫一時。三公往訪事，卧痾亦見辭。偉明獨不然，小道安取茲。斯人似水鏡，與世破昏疑。憂國不爲身，百世那可欺。舉盃相歡屬，是事亦置之。
飲酒二十首同蘇翰林先生次韵追和陶淵明  其一三 晁補之 
齋居忽若遺，不識身與境。頗疑酣中似，奈爾輒復醒。東坡自云然，挈世一裘領。是事吾有師，安敢囊出穎。指窮火已傳，豈待得薪炳。
飲酒二十首同蘇翰林先生次韵追和陶淵明  其一四 晁補之 
安昌漢耆儒，樂飲侈亦至。東坡儉不固，少飲得徑醉。愚敢效戴崇，正復思其次。旁通獲親愛，公亦安所貴。便坐時一巵，彭宣寧寡味。
飲酒二十首同蘇翰林先生次韵追和陶淵明  其一五 晁補之 
幼聞錦江春，欲訪子雲宅。叩門問奇字，便埽四方跡。青雲看一鶚，凡毛愧累百。勞公諭伯業，齒堅頭未白。何當擺俗累，歲月可惋惜。
飲酒二十首同蘇翰林先生次韵追和陶淵明  其一六 晁補之 
王道無偏黨，此語聞諸經。高賢如大海，亦以衆流成。文饒歎維州，刀鋸人所更。相如後私怨，此語驚秦庭。小人慮事疏，妄意鹽車鳴。安得如江酒，洗我塵垢情。
飲酒二十首同蘇翰林先生次韵追和陶淵明  其一七 晁補之 
淮南夏早收，晚秧亦含風。連艫似雍絳，千斛輸吳中。使君飲酒樂，歲美關梁通。安得天下人，俱忘楚人弓。
飲酒二十首同蘇翰林先生次韵追和陶淵明  其一八 晁補之 
十年一麥禾，此歲亦難得。寄語吾州人，不飲良大惑。經時無死市，吏責亦可塞。先生門弟子，佐守同一國。舉杯日相屬，有句安得默。
飲酒二十首同蘇翰林先生次韵追和陶淵明  其一九 晁補之 
堂堂門下公，英發自初仕。卷舒固以時，出處不爲己。朝廷登儒輔，德禮民有恥。岷峨更崢嶸，清風在閭里。獨醒固不惡，既醉又可紀。成王訪落時，百室賦盈止。吾儕爲國謀，私愛不足恃。
飲酒二十首同蘇翰林先生次韵追和陶淵明  其二○ 晁補之 
黄子似淵明，城市亦復真。陳君有道舉，化行閭井淳。張侯公瑾流，英思春泉新。高才更難及，淮海一髯秦。嗟予競何爲，十駕晞後塵。文章不急事，用意斯已勤。平生不共飲，歎息無與親。問道伯昏室，何人獨知津。各在天一方，淚落衣上巾。歸休可共隠，山中復何人。
視田五首贈八弟無斁  其一 晁補之 
河流之所濡，一斛泥數斗。我莊當水窮，乃比石田瘦。尚無東陵瓜，況有南山豆。天雨不可期，且復鞭牛後。
視田五首贈八弟無斁  其二 晁補之 
蘇秦不願印，迺在二頃田。東皋五十畝，力薄荆杞填。擇高種苜蓿，不溼牛口涎。拙計安足爲，朝往而暮旋。
視田五首贈八弟無斁  其三 晁補之 
薄遊廢家務，待子營糗糧。莊奴不入租，報我田久荒。凌矜馬到門，硉兀牛卧場。立苗蒼耳根，此策殊未長。
視田五首贈八弟無斁  其四 晁補之 
家世不爲農，長安有大第。官糧弗充口，萬里聊自庇。一從學聱牙，世事百色廢。賣牛姑補屋，歲晚霜雪至。
視田五首贈八弟無斁  其五 晁補之 
居貧廢文字，銚鎒學苦耕。怪子獨伶俜，久與地力爭。苦耕又不時，狐虺日縱橫。高原一釋耒，歎息心怦怦。
即事一首次韵祝朝奉十一丈 晁補之 
平生交游情，獨處不可乍。那爲一馬飲，濁水噴百馬。弦歌高樓上，但恨知者寡。丈人遺世心，口語儻能借。不然抱幽璞，終歲裹幞帊。坐令青蠅繁，暫出刑兩踝。儒冠成自誤，歸去無屋瓦。頼逢里中賢，築室各萧洒。及時秫麥賤，樽酒得同把。安能效乾沒，肩與市人亞。居然邑里號，曾墨爲還駕。况在竈奧間，欲恥王孫賈。東方錢二百，得米稚啼嗄。嘲笑坐窮辰，無肉飽伏假。尚聞剝啄聲，聊復屣屐迓。子常妙工詩，蘇李掩曹謝。有時醉酕醄，大笑翻盞斝。倒床鼻息惡，喚起對殘灺。復古志尚奇，衆競方獨暇。捫蝨與人言，豈不逢譴訝。崇朝潔腹坐，往往食旁舍。子固業少成，議論媲風雅。嘗聞莊生說，乃慕巨魚化。平居似晏子，志念能自下。而我獨迂疏，通人所譏駡。正頼觴詠中，得意自陶寫。留連接清晤，欲起不能罷。是時春雨餘，桑密鳩鳴野。城隅園圃近，款段亦時跨。便恐百卉闌，晼晚侵朱夏。人生形骸累，未免俗情詐。此理豈外求，猶煩詹尹卦。清風穆然在，如渴啗甘蔗。況我自散材，谷口躬耕者。去年秋不在，匏瓠緣庭架。低回迫榮利，妻子憐王霸。橫經亦彊顔，己取或人捨。但慮宰我愚，松柏談三社。翛然一室內，黄卷開佳話。尺璧競寸陰，寧復當論價。吟哦愁肝腎，蟋蟀吊長夜。鄙俚頗近情，持用自悲詫。功名與道義，熊掌偕魚炙。二事良難兼，夫子賢點也。
謁岱祠即事 晁補之 
澤南三百里，極望橫天雲。雲端色凝黛，諦視初可分。崢嶸介丘像，澒洞元氣屯。頃刻有變化，慘澹殊明昏。天行帝出震，其位生物元。不周僨西北，川乃東南奔。寧知六鼇死，竟使二山淪。不有是難傾，孰維大塊根。嘗聞周官說，實惟天帝孫。神靈所鎮守，民物斯芘存。幽明脗一理，有道惟常尊。不覺下馬拜，僮奴亦蹲循。迺知正直理，足使冥頑敦。三王有損益，商人所尊神。明法或不懼，夜行安得逡。以此輔世教，庶幾驅驁民。暮宿太平驛，不眠慮絲棼。明朝好天色，萬象開胚渾。勢橫恒碣盡，支壓齊魯蹲。五色冒日觀，一握通帝閽。恢拓下嶊嶉，青蒼上氤氳。泉石競沮洳，煙嵐互紛綸。高舉躐風海，深蹯跆火輪。濤波卷堆阜，一一溟渤吞。棋枰視井邑，匕箸藏松椿。碧瓦峙雙闕，紅牆繚長闉。願瞻巖閟客，內滌邪垢魂。賜臣登絕頂，一覽神秀原。萬壑射窈窕，三壇矗嶙峋。莽不睹項領，何能窮䏶跟。稍稍指鳬繹，依依數亭云。松列大夫爵，驘識將軍墳。瑣屑澗花麗，霏微崖藥薰。廣大良有以，奇險安足論。瑰詭有形上，頹然德彌惇。得無希夷子，傲世逃深蓁。亦有黄冠士，相對如麖麏。此曹嚙草木，語道良未聞。解榻坐中觀，洗心馳大鈞。形氣要得一，不然隨物泯。是事亦姑置，幽尋聊可勤。初疑無字碑，瑩潔誰敢文。又怪玉女井，高絕何由奫。俯穿鬭仙巖，鳥下天壁垠。側度五賢堂，熊經背逡巡。劍石危數履，女蘿柔屢捫。揮斥八極遠，風來袂軒軒。寥廓自無梯，猶疑天可賓。陰谷不敢視，恐落魑魅羣。安得遂獨往，身如黄鵠翻。周流遍五嶽，採掇芝英繁。即欲憩圓嶠，或當止崑崙。衆真迎我語，一笑顔玉溫。是中差可樂，子胡戀塵樊。答此太遺物，身閒猶事君。重華迹已遠，秦漢事方煩。成功屬吾宋，五禮垂後昆。皇帝二載春，臣備太史員。紬繹自帝典，頗識康哉言。泥金白玉字，願頌無前勳。有志類韓愈，無書愧文園。臣髮將雪素，臣心猶日暾。今此在林藪，跳身同玃猿。徒觀衆山小，愁絕下天門。
遊信州南巖 晁補之 
南巖夫何爲，山作天倚蓋。山南豁山腹，飛頂覆其外。初如鵬將翔，膺擊羣麓背。乍似海大魚，呀口噞而嘬。當空橫廣額，架屋喉舌內。仰窺駭憑凌，俯進愁壓墜。嘗聆釋氏說，仰覆各世界。千間未可著，五畝良不隘。清泠氣射人，熱惱從此潰。崖奔木疏瘦，谷遠鳥幽怪。問僧何年居，投老四五輩。問客何人來，官滿或一再。而予與二子，高興偶相戒。松舟下清江，毛髮數蝦蟹。籃輿上峻嶺，幢節望杉檜。李侯勛門胄，文采山作繪。趙君儒林孫，嫮美蘭結珮。不爲城郭遊，繼月此于邁。寧知老逾拙，意在精賞退。得居溪南山，食飲與山對。夔魈入奧穾，雲雨出巾襘。古人戒賤目，慣睹誰復貴。顧此誠未逢，欣然與心會。彭湖兩崖蹙，泉作一線霈。禪月古臺空，靈山自明晦。搜奇獲三勝，趣懶同一慨。但憂久聱牙，尚喜無蔕芥。平生所驅使，詩酒俱好在。天涯得吾侶，物外從所快。便欲登赤城，一觀天宇大。
北京水後往棣州試進士 晁補之 
晡時北京城，行李上客槎。二更無人聲，騎馬黄河沙。誤緣柳灘中，尋炬知田家。道有轉徙人，襁負依丘麻。雞鳴不安枕，彷彿墟里斜。秋瓜抱子母，蕎麥亦已華。頼茲野物登，爾輩生有涯。夜宿冠氏驛，旅衾魂夢嘉。明發縈長坂，晚開堂邑衙。秋陽此方熾，流汗霑巾紗。處陰甘吾願，聊逸豈在多。有風東北來，慘慘飛雨加。頃時異晦明，稍矚天表霞。僕夫爲我言，塗梗絕行車。且還解吾褚，中林侶群鴉。詩書維永夕，蚤作從復賒。豈不有王事，奈此僕夫何。
次韵王宗正定國與蘇翰林先生黄校書魯直唱和 晁補之 
東國寬市征，西山休騎屯。時清詩人喜，洗濯出佳言。淵源蘇夫子，河入莆菖翻。軌轍校書君，駕驂盜驪奔。後來得濬沖，它人孰窺藩。譬余學禮素，婦祭盛於盆。不應麾門牆，尚許酌衢樽。夢天九門開，燦然列星繁。群公顧我喜，顔若白璧溫。赤城何足躡，愁絕永嘉孫。
次韵孔著作常父館中喜雪 晁補之 
冬旱及茲雪，都人銷百憂。牆根有宿草，餘綠尚去秋。新陽解薄冰，大潤升介丘。夜聞窗響紗，高雲正綢繆。明旦天津望，寒花翳川流。宮中聖人喜，癘氣一夕收。史占上日祥，知欲遍九州。敢任肉食謀，官閑欣歲休。雖無山陰船，窮巷窘若囚。却幸葛翁來，湯餠有麥牟。孔侯金閨彥，平昔慕追遊。延閣排霄起，登臨忘我愁。何當聯轡鐶，城苑佳氣浮。春郊日可望，桑野聽行謳。
次韵張著作文潛休日不出二首  其一 晁補之 
張侯經濟術，見遇未容心。揚子執戟老，蔣生開徑深。予亦拙造請，素懷愛園林。閉門鳥雀喜，朝日上駸駸。
次韵張著作文潛休日不出二首  其二 晁補之 
文史平昔契，淮山別離心。省中並日直，天上青春深。買屋近城塢，往來成竹林。詩模黄著作，吾亦意駸駸。
次韵文潛病中作時方求補外 晁補之 
貧爐初著灰，濁酒寒不溫。鄰張病未來，獨負南窗暄。昨日往過之，歡喜能兩餐。酲醲淟然解，愧無枚乘言。祝君抱虛一，邪氣襲無門。今晨有起色，迎笑眉宇軒。扶掖兩男兒，總丱佳弟昆。遣誦寄我詩，妙可白玉刊。平生俱豪氣，見酒渴驥奔。賜休常苦稀，晨謁良不閑。約君向南邦，勿厭敲扑諠。公餘未忘飲，何必釂十分。時平但行樂，卧治安足論。琵琶五十面，雷雨出鵾絃。
再次韵文潛病起 晁補之 
淮浦見之子，春風初策名。頗訝謫仙人，有籍白玉京。晚遇廣文直，老交心愈傾。同升芸香府，偶坐華髮生。斯人自龍性，意變難章程。耆酒不疵吝，身如秋葉輕。自言士處世，何必冰雪清。交游滿臺省，毀譽半王城。不肯效俯仰，畏高侮鰥惸。常思老伊潁，紫蟹羞吳秔。我輒抵掌和，音同磬隨笙。小人奉慈親，皆嘗小人羹。寒衣婦補綻，學績女娉婷。日欲江海去，心期楊柳青。衆木構大厦，豫章倚孤撐。如子足醫國，可容移疾行。丹書紫皇告，玉篆五嶽形。何必陶隠居，吞霞養純精。訪道自素約，諧心期暮齡。但恐牽俗緣，志大功不成。息交屏妻子，此語不須驚。
玉溪歸逢甥李相如汴中 晁補之 
蠻鄉俟天形，畏蠚復憚暑。夢甥來萬里，竹響風動宇。如今真似夢，相對別恨吐。平生窘執轡，白面力如虎。誰令斗指日，江使墮漁罟。桃僵李爲仆，遺珮滿江渚。常憂抱石死，無復脚踏土。那知徼時願，起廢遇明主。曠調已遠跡，未用矜杜舉。但憂世議隘，亡弓不亡楚。吾甥學孔子，况乃父母魯。如聞四門闢，未信遡洄沮。上書閔魃旱，膏以神靈雨。北海自有人，高丘豈無女。爾壯觀爾能，吾歸固吾所。期甥二兒上，餘子不足數。何以喻吾心，酌此湘吳醑。
送學生李公裕兄弟赴省集 晁補之 
閉門圍火談，開戶雪一尺。黄昏具盃酒，知君遠行役。君家三兄弟，頗謂各無敵。容父學知方，大道通四驛。吉父尤頡頏，天池觀水擊。仁父少而奇，乃是夜光璧。李侯有此子，便可卧安席。家居樂與餌，聊以止過客。豈無一束芻，空谷不可食。宵人操寵利，徒手捕蜴蜥。公等寧復然，烏黑鵠自白。屠龍業有用，未厭所從僻。富貴念昔時，城東雪中跡。
次韵太學舒博士堯文示同志 晁補之 
北門望瀛關，一葦初莫渡。儒宮連案几，會合豈非數。蟬鳴幾何時，庭菊下白露。念當慰佳節，觴酌美無度。不然坐歲晚，流景急飛兔。區區人一馬，官舍勤早暮。經時枉見贈，彌月不能賦。竹齋行茗粥，寂莫當屢赴。此君安可得，霜雪不改故。詩如戰交地，高處要先據。牛羹君放飯，轑鼎吾亦飫。顧慚詠伐檀，無補餐已素。還家便却埽，況乃無戶屨。
次韵蘇翰林五日揚州石塔寺烹茶 晁補之 
唐來木蘭寺，遺跡今未滅。僧鍾嘲飯後，語出饑客舌。今公食方丈，玉茗攄噫噎。當年卧江湖，不泣逐臣玦。中和似此茗，受水不易節。輕塵散羅麴，亂乳發甌雪。佳辰雜蘭艾，共弔楚纍潔。老謙三昧手，心得非口訣。誰知此間妙，我欲希超絕。持誇淮北士，湯餠供朝啜。
題四弟以道橫軸畫 晁補之 
黄葉滿青山，枯蒲靜寒水。鳬雁下坡塍，牛羊散墟里。擔穫暮來歸，兒迎婦窺籬。虎頭無骨相，田野有餘思。
桂漿 晁補之 
暑卧午呀呷，蠲煩何所投。巖桂割辛芳，石蜜滋甘柔。沃以火鼎沸，閟之冰井幽。三日出深冪，明瓊盎黄流。冰火離坎類，意比秫麥繆。辛甘既兩適，不湎亦銷憂。中年苦內熱，歲願西風秋。寒凉犯所畏，發散資爾謀。時時以觴客，三獻不一酬。緬思湘纍語，啜醨終所羞。北斗酌此漿，違世聊遠遊。恐復迷吾往，僕悲道阻脩。淮南歸來些，憭慄令人愁。百壺無此餞，夙志慕林丘。寧懷小山感，不爲桂枝留。
送舅氏楊通直令陽穀 晁補之 
人言慎縣宰，頗似太丘君。客戶有訓遣，司官無訟聞。外家久寂莫，舅氏少辛勤。一邑何足道，高名誰與群。西來馬特特，冬晚雪紛紛。公朝道由砥，孤士跡如雲。過門苦地僻，下直迫日曛。深泥枉窮巷，寒罏對殘熅。感慨說宣子，飄零綴遺文。麟閣窘鉛槧，魚山失耕芸。遠情等匏繫，歸夢劇絲棼。山東接畿甸，陽穀近榆枌。吏昔猛豺虎，民如竄麖麏。幸逢寬大時，庶幾仁惠薰。自笑下士策，不殊野人芹。愛民宜百祿，本茂實當蕡。
贈王推官允中 晁補之 
我生譬天星，睍睆但空譽。學經羞輪扁，常恐老竄句。南游上會稽，弱冠肆遠步。便當期汗漫，如鳥鎩修羽。入宮又獨晚，謠諑遭衆嫮。坐令平生交，室冷氈不具。君公牆東客，清鑒美無度。風期山水意，千載見此遇。定疑丹青仙，方我以癡顧。豈繄才自疏，閱世真異趣。伐柯理無遠，要以一馬喻。古人本不死，方寸有佳處。三年禹河曲，日見車馬渡。何知謝剝啄，黄土衣易污。無人尚有子，獨載城下路。功名喧口實，簪組託肺腑。請看缾罌滿，取躓病不去。脫黏窺本初，須子遺所寓。怵迫倦東西，林間尚寬裕。
之京師展墓 晁補之 
短轡馭羸馬，馳驅曹濟間。商飈折勁木，蕭瑟道里寒。況復慕所天，惻愴摧心肝。游子歎時邁，慈母憐衣單。來時憑窗哭，五妹垂修鬟。季弟主菽粟，孺妻爨茅菅。悼我無令人，莫奉堂上歡。豈無萱草詩，終日倚門闌。念昔常獨立，所聞詩禮難。我尚未成人，遭罹此憂患。歲晏念墳墓，仳離百哀攢。何時奉靈車，辛苦向此還。親寡氣力微，傍人祝加餐。願言薄志節，苟生無形顔。
同畢公叔飲城東 晁補之 
西城昔相值，桃初兩三紅。翩翩騖長陌，春風搖馬鬃。後君歸幾日，游絮已濛濛。解鞍不待憩，相命古原東。芍藥雖俗花，狂姿幸時供。平生於知己，千過不一逢。感君欲開口，清洟出霑胸。君如陶淵明，不爲五斗恭。胡爲青綸上，朱墨紛外蒙。棄官能從我，短後追田翁。銅斗釀秫麥，竹枝弋鳬鴻。何必悲無衣，縕黂聊御冬。九辯太高潔，五噫苦羈窮。置此無滑和，天情反其中。市藥非市名，名聞藥何庸。十漿饋五漿，猶畏聞者從。如何酆城畔，夜夜生長虹。
題李秀才成季負日軒 晁補之 
盧敖遊八極，末至北陰墟。卒然蒙谷幽，睹一奇丈夫。淚注而鳶肩，深目玄髭須。軒軒迎風舞，自得樂有餘。見敖默弗言，慢然下臂趨。敖私躡其後，若士意不愉。曰子亦何爲，迷繆至此乎。此雖窮荒北，尚或逢日烏。過是有玄關，晦墨不可居。語竟若欺魄，攝身沒空虛。始予讀秦記，疑是忽帝徒。今聆天隨言，乃與夸父俱。逐日下虞谷，力窮尚嗟吁。陽舒固物理，我亦安于于。若士獨何氣，幽沉山海隅。渾沌死已久，人生信多塗。
次韵李成季感事 晁補之 
吾廬無餘地，文字散堆案。雖微清溪鶴，蓍畫亦幽玩。高人來何疏，午榻動成鼾。夢聞足音喜，不待搖枕喚。居貧少煙火，饘食尚須旰。出門兀何之，踉蹌從款段。吾人古遺隠，鳬足閔同患。負日持獻君，狐白不肯換。商歌叩牛角，長夜安得旦。颼飀滿屋風，黄葉散投幔。楚屈若靈龜，出處思過半。所從聊自知，何用詹尹算。不如天隨生，頭幘終日岸。況君擊莊缶，一念腸九轉。人方卧大室，子獨號其畔。寒山來助哭，咄爾勿嗟惋。
同李主簿叔文飲北莊 晁補之 
蕭條蓐收窮，疏樹失穠紺。北風動地起，雲攬紅日暗。李君邀我游，餚蔌治寒檐。相携二三子，欻若符節勘。愧非谷口隠，佳會良可暫。茅堂兀四壁，誰識此意淡。古徑無俗尋，陳編有幽瞰。一聆君子語，粱肉幾厭啗。歸來馬河北，寂寞晚舟纜。吾生事逃伏，優游亦何憾。
夏季 晁補之 
夏季百果繁，兔葵亦成實。獨有野石榴，幽花時熠熠。熠熠非獨好，芳榮頼午日。翩翩彼白蝶，彷彿粗采挹。睡餘起對此，嘉興亦蕭瑟。良非阡陌麗，敢競陽春出。無言以成蹊，上愧桃李質。幸當飽霜餘，萬顆富君室。
曹州道中二首  其一 晁補之 
天旱久不雨，四郊多狂風。蕭蕭班馬鳴，落日大野中。君子守宮廷，至樂聖所同。喟予不逢辰，足跡道里重。
曹州道中二首  其二 晁補之 
驅馬上高原，秋風吹客衣。感時有所懷，送目鴻雁飛。羸僮惑岐道，日暮相際稀。愧彼倦翔鳥，知還良庶幾。
病起呈李縣令希孝 晁補之 
次公惡醒狂，得酒要自濁。病聞南鄰邀，不往亦踴躍。空床成展轉，假寐風雨惡。中虛氣襲逆，妄夢時可愕。每慚張隠居，凌旦發囊藥。曉來天境清，日出鳥語樂。家人語南軒，青杏已可嚼。復云竹齋前，階戺有迸籜。欣然欲舉手，紗帽未能著。平生李夫子，相得懷抱廓。何當戒長鬚，夙駕慰寂莫。杯杓恐不勝，快語聊一噱。
贈金堤劉承制景文 晁補之 
漆園說海若，稷下談神州。長劍堪倚天，語大世莫酬。少狂豈其然，及此日月流。稍知畫足非，萬事指顧休。夫子更高識，未沫於前修。乘流聊復駛，得渚正須留。蓋有幸遇魯，何能必爲周。徜徉下澤車，驚駭入谷騶。對酒尚青眼，吟詩將白頭。山陰論往事，陳迹詎能收。
次韵四弟以道十二弟叔與法王唱和兼示無斁弟二首  其一 晁補之  泰山
少時勇遊山，說山喜動色。中年謫南方，廬阜得深歷。當時不類謫，忘腰带之適。怪人肝鬲異，破賊喜折屐。只今竄林下，織衣而耕食。緬懷茲兩士，吾宗氣相得。吾春種桃時，子曉尋嵩日。似聞黄面子，爲採烏頭出。去年陟岱宗，一士世莫識。天門邀之下，傾倒意已極。斯人與人異，龍虎兩超忽。重尋亦無路，顛雨石崖坼。
次韵四弟以道十二弟叔與法王唱和兼示無斁弟二首  其二 晁補之 
吾人伯仲間，一語可物色。氣自寡所諧，窮乃足所歷。家風藐五世，不肯適人適。意行無險易，又跣不著屐。文詞如苦李，慘腹人莫食。猶矜不傳妙，坐恐兒曹得。學憐新又新，老奈日復日。伯以最恬愉，何由採之出。無斁能寡言，猶堪謝前識。叔與氣尚豪，搘頤視屋極。斯文惡表襮，枯魚戒所忽。應如魯宮籀，藏壁俟其坼。
同劉景文登大安閣 晁補之 
劉侯先將軍，忠義當代顯。喑噁指戎虜，却走自相踐。西坡坐首鼠，勢蹙不得免。天憐壯士窮，有子如此鮮。清時鑄農器，文字正須勉。行吟畔牢愁，憤悱亦足遣。時來躡雲梯，仰視天宇展。下俯河兩涯，牛馬細不辨。達生匪行怪，未用驚邑犬。官閑尚數臨，閟澤要清淺。
次韵張著作文潛飲王舍人才元家時坐客戶部李尚書公擇光祿文少卿周翰大理杜少卿君章黄著作魯直 晁補之 
霜雪埋百花，及時鬭春陽。城南有高士，買屋入花藏。經時不出門，爲花日日忙。我居在何許，近止東數坊。亦有佳公子，連車換帷裳。隔牆蜂蝶喧，開戶草木香。仙人朱桃椎，髮綠童臉芳。此公不可見，此畫來遠方。竹倚屠蘇塢，柳拂轆轤床。素兒雖小小，亦足侑客觴。尚書廊廟具，氣若冰壺凉。忘年此賓主，吾黨有輝光。人生走塵土，歲月顔鬢蒼。曷不休沐暇，過此薰修房。宴坐二十年，非癡實難量。張侯不出家，在家說緣忘。尚擬問兩卿，携肴借紅粧。妍歌聽黄子，不飲亦清狂。
次韵范翰林淳夫送秦主簿覯 晁補之 
高詞自班馬，短句亦陰何。輸寫無窮已，懷山赴壑波。深耕待銍艾，療饑乃嘉禾。機雲共一時，未信來者多。老病愧群豪，魚山臨東阿。蘇公門下客，事業皆不磨。孫寶暫主簿，靈槎會窮河。它年九功敘，當使睦者歌。業虡置牙羽，管簫復森羅。鏞鐘欠一鐸，未害大樂和。却欲從浮海，珊瑚爛紅柯。龍門雖箭駛，此志未蹉跎。丹沙還黑髮，流景爾則那。仇池出一派，分江定有沱。
次韵答秦覯見贈 晁補之 
修身貴日新，如草陳葉換。請看絃上矢，歲月不可玩。文章得蛙釜，虎以皮遘難。茲事從古然，吾黨奚獨惋。秦君好學勇，决勝百馬汗。宵行委明月，屢得按劍盼。鄙夫晚更事，前猛窘新愞。憐君亦自喭，意滿懷不散。誰爲傾國媒，尚此瓊英粲。期君似椓罝，無以無人慢。
北京學直舍對客 晁補之 
鳥聲落檐間，竹色在戶外。解屨置几前，放杖當椅背。默然仰棟時，往與古初會。有時遺坐客，十問不一對。尚因呼乃覺，笑自謝頑昧。知非慕蘧子，事去等蜩蛻。一生所未免，飲食與眠睡。所以更頹然，可樂本非內。有心欲何用，橋起則形累。頼客同門生，曠蕩乃不愧。
虛齋 晁補之 
虛齋閉疏窗，竹日光耿耿。更無司業酒，但有廣文冷。人憐出入獨，自喜往還省。時作苦語詩，幽泉汲修綆。
直舍即事 晁補之 
秋雲多重陰，凌旦亦可樂。虛齋坐亭午，寒雨依高閣。王官有憂責，霖潦河未落。孝先但欲眠，不奈弟子謔。黄花迫晚景，白露下叢薄。獨當慰佳節，得酒自斟酌。
昨日雪已佳約李令希孝 晁補之 
昨日雪已佳，今日雨亦好。冰膚解萬木，洗濯見枯槁。思君對此坐，孤詠廢幽討。明日尚相期，春禽聽清曉。
同文潛送况之諫議十四丈守潞過成季作 晁補之 
午投李同年，下馬汗如洗。城南迫送客，雖懶聊爾耳。出門繚陂陼，白鳥起深葦。佛宮橫晚霽，窈窕間一水。借問客何人，諫垣有直氣。吾人浮丘伯，聊可與把袂。如此邂逅何，得酒亦佳事。官閒猶有守，旋折窘六轡。可憐千紅蕖，的皪姹晚市。便當夙駕行，秋風如箭駛。
送梅校理子明通守杭州 晁補之  西湖
金明池上柳，人折一枝春。贈子意不淺，東游雲外身。人生半刺史，朱綬光四鄰。此豈經世懷，但慰垂白親。錢塘我舊遊，頗復識其人。不應山水改，但恐猿鳥新。章臺走馬客，冠蓋盡要津。竊祿我自慚，便面聊障塵。亦思一舟去，共醉西湖濱。時平自行樂，不爲千里蓴。歸來麒麟上，獻納當及辰。
送呂承奉至山從呂龍圖晉伯辟秦州機宜 晁補之 
去日劇奔驥，新交非曩圖。憐君事業長，蔚若頤生鬚。表東海者誰，君世有顯儒。端委論百揆，鞭弭雄千夫。二陳詩禮伯，八荀紈綺雛。嘗聞達大家，可以濟八區。功名望聖世，忠孝自吾徒。我昔拜秦州，詞林炳於菟。見謂可與言，鋤荒而破觚。刳中不宿穢，味道因有腴。斯文望若人，顛沛一手扶。白頭遠綏邊，狐兔安足驅。汲黯在朝廷，永絕淮南覦。平叔不鬭羌，事正今日須。今君撰杖屨，還向府中趨。問訊不棄捐，寄聲亦疏迂。何當質疑義，賣劍老樵蘇。
曉發樓子莊 晁補之 
曉發樓子莊，淮山自茲近。春風似惱客，浪穩舟不進。長安一回首，堤柳千里潤。念當整帆席，快若冬蟄奮。微生謝拘窘，末路嗟鄙吝。林花一迎笑，岩鳥相借問。塵埃改顔鬢，堅白畏緇磷。江海慰高情，飄蓬自吾分。
禮部移竹次韵李員外文叔 晁補之 
東南之美者，見伐以直幹。豈如此君疏，猶作此郎玩。此郎乃在此，無乃材亦散。平生吉甫頌，意鄙枚叔亂。坐狂得此冷，對竹頭幘岸。尚思殺青書，充宇白虎觀。恐此愧子猷，還成倚楹歎。
次開祖使君韵兼呈端叔大夫聖域長老 晁補之 
神龍異凡馬，頭角要須斂。邦公七歲時，驚耳一語險。悟身非常住，風日過河減。崢嶸法雲窟，跳出有家範。金剛不吐焰，已落天魔膽。一派感慈中，無波寒湛湛。是波本非水，無以瓦礫點。低枝競聽法，草木有情感。作解受群邪，碔砆疑琬琰。居然身出定，面目本來儼。而我久塵勞，見之良內慊。周侯老詞句，太華聳而黯。自說少苦心，修塗肆窮覽。李侯遺世事，不琢元無玷。文采麗春葩，百牘交千槧。顧慚土炭嗜，畏疾非羞儉。望不見水端，譬河還少貶。請佩伯陽言，吾非勇於敢。
次韵錢濟明贈感慈長老 晁補之 
我聞棲禪人，一念超十地。云何別影事，未免依緣氣。譬如幻男女，機廢根隨廢。不然怖頭走，此病窮三世。邦公獅子吼，曾使諸天喜。廣說無說時，俱成甘露味。不知室久如，當有天來侍。城隅竹塢近，梵剎開嚴閟。以彼穴中空，清風自來萃。我生久更事，求愚不求慧。清風已說法，不用重宣偈。開祖照人姿，滄波白蘋際。居然九奏妙，往往魚龍戲。濟明經世才，彫松識寒歲。懷寶竟迷邦，此豈非良計。名山尋勝士，投老終深詣。我自所蘄廉，蟬葉真堪蔽。
送八弟無斁宰寶應 晁補之 
窮邦迫秋成，霖雨厚土溼。邅吾上淶水，濞洶三峽疾。邦人送之子，岸潦飲馬膝。淒淒屬方升，澹澹驚並集。衝湍順塗路，游波匯原隰。安知禾黍腐，轉覺蛙黽急。何由乾此潦，問天借九日。蕭蕭荆棘晚，亹亹霜霰密。之子向南州，銅章宰一邑。何須念宋遠，古謂跂余及。揚舲堤柳盡，把醆淮山入。封圻吳楚徼，郡縣秦漢襲。開門駔儈鬨，輳浦篙帆翕。平旦書百函，交衢客三揖。新湖容鼓鑄，甲令貴綏輯。之子搴詞科，聞詩不讀律。古來學爲吏，頗自吾儒出。足民與知方，求由有政術。鞭笞麏鹿駭，亦恐日不給。先君卓魯後，之子况早立。焚香閉閤坐，啾耳從潗濈。官忙尚偷閒，文字要嶪岌。
和關承議彥遠水樂 晁補之 
上盆五尺高，下盆二尺廣。咿呦蟻穴間，飛瀑一線響。關侯初爲此，避世挹蕭爽。晁子亦欣然，閉戶穿瓦盎。虛堂一畝靜，純白四隅敞。中央渾沌胚，鯈忽所求往。鑿竅令語言，豈但一成兩。危峰下俯瞰，石井黝然仰。奔泉决眥落，慘澹陰壑想。明珠溢盤盂，白露溼塵坱。聲音通大道，斷竹自誰賞。何曾戛擊闌，缾缶日夜長。初疑風隕籜，驟雨來莽蒼。乍似酒落槽，夜枕聽惚恍。鳴禽雜啁哳，物鬽亂肸蠁。相依欠林樾，見蔽頼帷幌。范侯驚側耳，李令笑抵掌。張侯助我懶，不憶稅歸鞅。雲間余仲弟，聊可樂吾黨。中和非外物，此理未宜罔。相勸戒勿傳，名字遍天壤。撞鍾鼎食事，老罷不知饗。但怪一世狂，端如轉車輞。能來解幅巾，爲子濯泚顙。
送君 晁補之 
送君上馬時，不道朝罏燠。春風入木心，皮肌發紅綠。春風良易暮，那得勤行路。且莫望南窗，胡蝶飛無數。
上馬 晁補之 
上馬笑屬君，歸期在十日。來時草白芽，歸時青鬰鬰。來嗔馬蹄急，歸嗔馬蹄緩。人心自如此，馬蹄終不變。
試院次韵文潛欲知歸期近呈天啟慎思 晁補之 
眉山得張侯，心許出一手。臨川見蔡子，千載慰邂逅。鄧君起南國，磊磊看三秀。譬如黄鍾陳，我尚瓦釜吼。欲知歸期近，喚馬牽出廐。官壺持餉婦，傾寫不漬口。千章輸明堂，勿問草澤有。群公自凜凜，水鏡照妍醜。
栽花招泗州叔父 晁補之 
春園移春栽，芽蘗秔粒大。東風日日吹，噴吐不暇裹。楊梢青猶未，桃萼紅尚可。田蔬美已最，村醑醇亦頗。少年慕立事，幸得能幾箇。艱難合歸來，茅屋聊共佐。
次韵閻秀才漢臣食兔 晁補之 
兔誠中山族，中古稍分裂。唐虞用大牲，雖有目未瞥。䨲孫能飛仙，飄忽天漢决。不逢易牙試，厥胄幾泯滅。羿弧殞陽烏，曾不弋在穴。王良馬慢忌，撲握幾奔掣。初遭赳赳子，鼎飪飫毛血。中逢宋鵲窘，饑吻啄原雪。叔世削格多，星迸失行列。蹄窮不得逸，如鼠限高闑。應憐蚌潛水，暴腹想江月。唇亡欲誰語，竟死猶結舌。肩尻弱易解，狼藉腥尺鐵。抽毫置筠管，復苦蠹魚齧。論功在冊府，微物推爾傑。剡藤光奪縑，抄記良瑣屑。北鄰閻夫子，尚忍資盃啜。得諸韓盧口，實以彊暴劣。作詩誇芳美，此譽寧所悅。不如狐膏臊，質賤甘棄絕。冢妖老通數，藤索夜空設。爾曾不及彼，就獲徒內熱。聆聲無聳耳，當學縮頸鼈。吾君阜萬物，沛若澤未竭。誰能復古初，此味儻可缺。
和蘇翰林題李甲畫雁二首  其一 晁補之 
畫寫物外形，要物形不改。詩傳畫外意，貴有畫中態。我今豈見畫，觀詩雁真在。尚想高郵間，湖寒沙璀璀。冰霜已凌厲，藻荇良瑣碎。衡陽渺何處，中沚若煙海。
和蘇翰林題李甲畫雁二首  其二 晁補之 
蕭條新湖秋，霜落洲渚潔。蓮垂蘭杜死，菖莆見深節。慘澹沙礫姿，清波侶群鴨。往時吳興守，看畫憶苕霅。爲儀尚不污，孤高比雲月。聞在雪堂時，滿堂唯畫雪。
秋竹 晁補之 
秋風多煩冤，竹是歲寒物。朝寒階玲瓏，暮寒階卹勿。翻然下一葉，未覺瘦崷崒。豈無陳根旁，寂莫衆頭屈。何時雷填填，看爾射地出。
郊居與八弟無斁讀書 晁補之 
坐狂得世捐，作官故不了。十年未弛負，半世不黔竈。居然顔玉雪，及是鬢蓬葆。碧山已焚魚，白水初種稻。瓜區可深隠，圭竇便却埽。之子懷世資，行修名譽好。避人本愉恬，坐我亦枯槁。頃求田野處，政以城郭擾。常時啜仳別，幸爾晏言笑。如蘭豈異臭，覆瓿本均好。不懲范釜塵，尚作韓編盜。斲輪元戒疾，紵絮非病少。莞爾勸之休，怡然守而嫪。翻思南遷久，祇幸北歸早。三已令奚慍，四至卿誠巧。所欣顛木蘗，莫羨姣人瞭。同氣靡間言，它人闕忠告。貧居無酒肉，窮巷有探討。葵作飽蓬蓬，茗澆憂悄悄。長閑味更永，競進念已剿。目鴻天蒼蒼，夢蝶日杲杲。蘅皋美新雨，藜杖邈高蹈。營齋直新徑，創檻俯幽沼。架以我園檀，茨之子官草。優游聊卒歲，邂逅可同調。佩玉子終翔，菟裘我方老。囊中餐玉法，櫪上追風驃。能知面不靦，未用心如攪。平生夔契慕，晚歲瞿聃妙。但欲入林深，子來應問道。
用無斁八弟永城相迎韵寄懷 晁補之 
平生殫千金，術似劉累僻。春風九軌道，無我迷陽跡。呼來著冠紞，野貌不改昔。易衣憐介弟，猶有布一尺。身慚崔浩短，胸次儼列戟。中天翥鸞鳳，我自無六翮。何曾客權貴，見謂貧盜璧。堂堂涑水翁，我在此人籍。不詆曲江賢，寧羞九年謫。艱難累吾母，鬢髮白一夕。獨此負吾心，敢言忠抱石。方時半千運，異昔陽九厄。譬馳羊腸坂，雙任臣子責。帝王所張弛，乾坤有闔闢。君敷皇極言，人詠蓼蕭澤。鳶魚競飛躍，風俗凜移易。已開公府閤，又置四郊驛。搜求逮田野，欣喜到僮役。雖微携手上，頗似破笯釋。川塗見吾弟，薪木詢我宅。憐君如我固，不歎玄尚白。薄飲盡餘醅，凝塵振粗席。我醉易成狂，欲起須君掖。
次韵答葉學古 晁補之  长江
昔我遊武林，值子長江頭。我時方南轅，子亦將西舟。相見兩大笑，典衣上高樓。樓高不知暑，五月凝清秋。環觀四山明，俯視萬井稠。喧喧市中人，日暮歌吹浮。忘形與子飲，一醉餘無謀。湖上荷花生，黄鸝飛柳洲。翻然搖兩槳，下上逐輕鷗。不覺脫塵世，自謂逍遥遊。晚訪城隅寺，竹林森如幬。斫薪煮山茗，萧洒破百憂。脚懶厭廛闠，五日成淹留。肅肅太史家，門闌閑且幽。荒亭蔭疏桐，雀鬭聞啾啁。其人絕世賢，揶揄困時流。唯我與吾子，大軸更往投。幸聞一諾榮，不受萬戶侯。誰言王母桃，方朔不得偷。未幾子告別，西賓帝王州。吳船風雨夜，送子不勝愁。八月子獻書，高談夏商周。惜哉天下馬，驪牡煩推求。我濫鄉老薦，麻衣望前旒。愧非鳴鳳祥，斥去還林丘。三月我度江，子行窮海陬。相望遂乖隔，慨歎不自休。逆旅善辱人，虛激韓娥謳。操瑟立齊門，乃反怨不收。嗟哉子與我，不幸斯人儔。有客道閩吳，書詩眷綢繆。開緘恍自失，但覺膽氣遒。有如飲貪泉，海貨溢兩眸。子詩益加富，我句猶能裒。春禽與秋蟲，引腹聊相酬。
次韵蘇公和南新道中詩二首  其一 晁補之 
山園芙蓉開，寂莫歲云晚。公來無與同，念我百里遠。寒飈吟空林，白日下重巘。興盡還獨歸，挑燈古囊滿。
次韵蘇公和南新道中詩二首  其二 晁補之 
讀公棲鴉詩，歲月傷晼晚。公胡不念世，蠟屐行避遠。羈鳥翔別林，歸雲抱孤巘。我才不及古，歎息襟淚滿。
感懷追和柳子厚郊居歲暮韵 晁補之 
殘暑夜如炊，曉風吹蕭索。開門望林木，引蔓修籬落。所欣塵累遠，不恨生涯薄。心事少干雲，白頭成憶昨。
次韵閻甥伯溫池上八首  其一 晁補之 
文饒論百揆，豪氣闊天宇。歸來坐平泉，草木何足數。只今和文第，怪石幾風雨。達生要忘累，人取應我與。
次韵閻甥伯溫池上八首  其二 晁補之 
昔吾卜城東，今吾卜城中。祇畏盜賊迫，安知廛市同。畚鍤運渤海，操蛇應未窮。無乃遭此笑，君如北山翁。
次韵閻甥伯溫池上八首  其三 晁補之 
誅茅斬惡木，衆卉方以朋。掘沙到沮洳，方復見此澄。客來恍異境，物象初不增。以此自誑目，果下能日乘。
次韵閻甥伯溫池上八首  其四 晁補之 
池深不可臨，際水作石磴。塵埃攪百里，得此亦差勝。晨朝看雨坐，蛙喜律呂應。有兒不鼓篋，共此疏懶興。
次韵閻甥伯溫池上八首  其五 晁補之 
物養有得失，瘠地江河隈。亭檻但小草，山林自奇材。我有八極興，聊堪一席開。長嘯本造適，悲風爲誰來。
次韵閻甥伯溫池上八首  其六 晁補之 
自從移居來，城市益啾擾。如何跬步近，亦有鷺下沼。朅來欲騁騖，詰曲故百遶。人間南柯夢，方此猶復小。
次韵閻甥伯溫池上八首  其七 晁補之 
黄冠一奇士，教我漱華池。茅檐夕堅坐，見月柳間低。水蟲時一出，細浪作鱗差。流觀起百慮，內視失羣疑。
次韵閻甥伯溫池上八首  其八 晁補之 
平生惟親舊，相得懷抱敞。寧知老田里，三徑得還往。結廬在人境，此意陶令賞。但話北窗凉，何必羲皇上。
次韵彥遠相州道中二首  其一 晁補之 
自君之出矣，吾居關晝橫。尚有楊李來，時能出門迎。少日所忿慉，壯年瞀雙睛。涉月在一床，幾成小冠盲。夫子竹林趨，世固溷高明。尚喜鞍馬間，經阿復緣泓。詩隨晚雨墮，迫戶有餘清。便擬釀白黍，相邀飯青精。重惜吾楊李，徂秋各南征。
次韵彥遠相州道中二首  其二 晁補之 
朝入一几縱，暮入一几橫。黄卷值昔人，歡與相逢迎。孫子謝口語，阮生勞目睛。登亦豈必喑，籍猶未能盲。學非經世具，所貴自知明。仁義有不然，失時悲戰泓。一生屐幾量，況欲俟河清。動與道彌遠，靜於理逾精。君能問舍往，吾亦賣刀行。
永嘉縣君赴潁昌杜丈之喪送至鹿邑境上贈別 晁補之 
二十年糠粃，相從無靦顔。尊公抱至痛，白玉掩深菅。送子三百里，西風涕汍瀾。鄰喪罷相舂，況我五服間。憐子一女子，忘身赴憂患。但恨莫攀輀，賤生守微官。勿爲摻執悲，我居不求安。送死當大事，丈夫良獨難。
綴古詩語送無斁弟赴舉 晁補之 
鮮民之生，靡瞻匪父。母氏劬勞，寧不我顧。兄弟無遠，惟予與女。執子之手，此夕何夕。我心藴結兮，嗟予弟行役。二之日栗烈，飄風發發。子之清揚，麻衣如雪。載馳載驅，出宿於干。揆之以日，體無咎言。既差我馬，遠送于野。敦彼獨宿，于林之下。無衣無褐，不念昔者。陟彼高岡，或降于阿。瞻望弗及，獨寐晤歌。展轉反側，不平謂何。顯允君子，洵美且異。溫其如玉，干祿豈弟。春日載陽，薇亦作止。睍睆黄鳥，嚶其鳴矣。
贈文潛甥楊克一學文與可畫竹求詩 晁補之 
與可畫竹時，胸中有成竹。經營似春雨，滋長地中綠。興來雷出土，萬籜起崖谷。君今似與可，神會久已熟。吾觀古管葛，王霸在心曲。遭時見毫髮，便可驚世俗。文章亦技爾，詎可枝葉續。穿楊有先中，未發猿擁木。詞林君張舅，此理妙觀燭。君從問輪扁，何用知聖讀。
豆葉黄 晁補之 
蒹葭蒼，豆葉黄。南村不見岡，北村十頃彊。東家車滿箱，西家未上場。豆葉黄，野離離。鼠窟之，兔入畦。豕母從豚兒，豕啼豚咿咿，銜角復銜萁。豆葉黄，穀又熟。翁媼衰，餔糜粥。豆葉黄，葉黄不獨豆。白黍堪作酒，瓠大棗紅皺。豆葉黄，穰穰何膴膴。腰鐮獨健婦，大男往何許。官家教弓刀，要汝殺賊去。
漁家傲 晁補之 
漁家人言傲，城市未曾到。生理自江湖，那知城市道。晴日七八船，熙然在清川。但見笑相屬，不省歌何曲。忽然四散歸，遠處滄洲微。或云後車載，藏去無復在。至老不曲躬，羊裘行澤中。
御街行 晁補之 
雙闕齊紫清，馳道直如線。煌煌塵內客，相逢不相見。上有高槐枝，下有清漣漪。朱欄夾兩邊，貴者中道馳。借問煌煌子，中道誰行此。且復就下論，驄馬知雜事。官卑有常度，那得行同路。相效良獨難，且復東西去。
和關彥遠秋風吹我衣 晁補之 
海中群魚化黄雀，林烏移巢避歲惡。鄴王城上秋風驚，昔時城中鄴王第，只今蔓草無人行。但見黄河咆哮奔碣石，秋風吹灘起沙礫。翩翩動衣裳，游子悲故鄉。忽憶若耶溪頭，采薪鄭巨君。南風溪頭曉，北風溪頭昏。一行作吏，此事便廢。夢中葉落，覺有歸意。歸歟歸歟，吾黨成斐然。君今生二毛，我亦非少年。胡爲車如雞栖鄴城裏，朝風吹馬鬃，暮風吹馬尾。與人三歲居，如何連屋似千里。我則不狂，曾謂吾狂。不吾知，亦何傷，安能戶三尺喙家一吭。人亦有言，人各有志。吞若雲夢者八九，長劍耿介倚天外。有如陳仲舉，庭宇亦不治。吾乃今知貴不若賤無憂，富不若貧無求。負日之燠吾重裘，芹子之飫吾食牛。心戰故臞，得道故肥。吾封侯，匹夫懷璧將誰尤。歸歟歸歟，豈無揚雄宅一區。舍前青山木扶疏，舍後流水有菰蒲。今我不樂日月除，尺則不足寸有餘。七十二鑽莫能免豫且，無所可用乃有百歲樗，龔生竟夭天年非吾徒。
贈關澮關沼 晁補之 
君不見杜侯昔爲歌行贈徐侯，大兒色清澈，小兒氣食牛。往有關尹官仕周，其人有道其澤流。會稽竹箭無名久，文采關侯二兒秀，不然安取關尹後。何用黄雀青鷇蓬間飛，長觜飽滿短觜饑。何用城烏嗷嗷八九雛，端坐秦氏桂扶疏。淵也詩足興，功也禮足立。三年不見冠岌岌，何用春耕投種歎粟粒。功成裘氏九里溼君家，會稽山頭松樹清江楓。乃翁行采薪，所願溪上風。男兒封侯食肉勳業須少壯，勿學乃翁呻吟蕭屑所願在溪上。
贈王順之歌 晁補之 
王郎見若不勝衣，眇然儒者未有奇。我知王郎有奇處，議論濤海拏蛟螭。由周而來逮五季，故事本朝能盡知。不惟知之業有用，斟酌成敗中無疑。我聞昔時崔浩亦復爾，所懷百萬非熊羆。人才如此後來少，朝廷水鏡區妍媸。胡爲五十尚塵土，長翮似劍猶差池。愀然對我數白髮，追風逐日無由羈。三書自薦應不暇，五府交辟終何爲。邢侯胸中有王霸，不但遊談漢終賈。勇於吾道一臂扶，往不畏難憂助寡。似聞詩有雲龍期，云何計出柏馬下。豈非事君難進從古然，不然富貴終在天。堆金買玉患無玉，玉至自駭無因前。君不見東秦逐守拙難似，木石當前以身抵。接淅去齊未敢言，退飛過宋聊堪比。神形自問還自答，因拙得全方至此。少狂干世等畫蛇，老罷食功同履豨。向長畢事漸可涯，彭澤棄官從此始。山林不著一物隨，平生萬卷付群兒。收光牛背看屋壁，更不刮膜煩金鎞。遭時有用君當起，丹青宛轉麒麟裏。我行此計無贏輸，世事從來弈棋耳。
游栖巖寺呈提刑學士毅夫兄 晁補之  长江
飛樓壓城城跨野，黄河逶迤避條華。城南鳥道拱高巖，入谷車箱不容馬。解鞍初步石苔青，細泉鳴遶竹間亭。肩輿直上十八折，維以采絲雙巨絙。我行枉矢復蛇蹙，三步一呼勞我僕。前旌已作鶴穿雲，後隊方如蟻緣木。千條倒澗淙大壑，百丈層冰凍垂瀑。無雲而雲蒼翠橫，無風而風𠿕𧇠聲。崖窮東轉路忽平，長楊老柏森成城，朱欄碧砌上窈冥。蓮花三峰只對面，仙人玉女如相迎。却臨北嶺望吾郭，萬瓦一垤令人驚。孔侯翛然顧我語，高真之居隔風雨，下視人寰如此許。此中豈但蠻觸微，千古紛爭幾是非。我言人處世，此見釋氏義。人食地上穀，足固不離地。我今正在阿堵中，與君安得生兩翅。却憶隋文駕六龍，意比姬滿朝河宗。當時萬騎留山麓，登臨已卷長江東。翠微宮裏亦如此，依然古殿對喬松。何况山中携妓裴御史，猶唱當時霜月空。與君江南厭山水，香罏雙劍俱夢中。異鄉同宦對絕景，令我不指東飛鴻。立戒兵厨釀春酒，要看雪盡山花紅。不須墮淚似羊守，且可騎馬同山公。
聽閻子常平戎操 晁補之 
嶧陽之孤桐，踣自霹靂斧。龍伏之靈林復古，斷文橫截絲百縷。下垂七軫如牛乳，上有明星稀可數。當軒拂拭待君鼓，君心有在君未語。仲尼昔時從師襄，頎然一人猶望羊。我獨懷之千古長，杖策不省頤之忘。去年河决瘡未補，今年赤地無禾黍，像龍焚尪亦何取。堂上平戎不敢聽，且激南風召時雨。
同楊希仲吳子進李希孝張景良北關納凉晚過大安寺 晁補之 
君不見少陵翁，昔時亦厭在泥滓，青鞋布襪翁自喜。上關流水入城來，青蘋之末風未已。駕言出游我無酒，張侯爲致尊中旨。可憐築室甯封池，下有千房并萬蕊。官曹十九民事聒，況乃坐堂環榜捶。揚波沐髮安在哉，我曹官冷奚不來。日長飛鳥困塌翼，龜出仰喙魚張腮。南箕不哆少女默，焦暍坐恐昆蟲猜。楊君嘗攬轡，獨出無把袂。古藏大般若，中天立華厦。同游得吳李，張子亦予社。登臨物色爲我豪，長空吹雨來蕭騷。原爲起伏河出沒，霧作吞吐山卑高。君不見幕中羣公府曹掾，清談接武金閨彥。平明趨府罷亭午，寧有食頃坐閒燕。我曹放意誠崛奇，王事鞅掌慙周詩。嵇康不堪章服裹，此事恐得通人嗤。李侯挽我未宜下，世間一笑如此寡。鄙夫敢慕從事賢，少日采薪勤兩肩。草玄亦投閣，醉者墜不愕。安能學丁君，高舉似黄鶴。一廛平生事，百壺中慮廓。且當俛仰宇宙間，子欲觀海須觀瀾，所思安在良阻艱。李侯有嘉意，語若繭緒曳。不應開口煩睥睨，愛身爲物太早計。
同張子望顔伯儀上關納凉 晁補之 
高閣無風華屋熱，正午四鄰還往絕。張侯不厭過市煩，呼我柳隄鳴躞蹀。城如虯背卧逶迤，城上戍樓虬白鬐。一水貫來深宛轉，萬家圍去綠參差。囂塵塞眼那能避，未暇解衣聊埽地。可憐繫馬著垂楊，可憐臺榭對池塘。無限芳洲生杜若，芙蓉菡萏倚新粧。鴛鴦相對鸕鷀舞，飛去黄鸝獨無語。登槃未用伐蛟鼉，苦菜黄瓜亦堪數。張侯河目須垂膺，齒如明玉嚼寒冰。未須坐上白羽扇，談言自足驅青蠅。司業高情勿寂莫，仲宣從軍良可樂。欲看詩句出嵌崆，更饒酒量開磅礴。廣文憔悴獨何人，男兒三十四方身。相逢得意吐然諾，俸二百錢終不貧。野橋傴僂風吹髮，徙倚門關臨嵽嵲。江湖平日憶蘇侯，更詠夕陽明觀闕。人語喧喧未聽回，木蘭晚放水萍開。黄昏下馬天似漆，急雨傾屋翻狂雷。
開梅山 晁補之 
開梅山，梅山開自熙寧之五年。其初連峰上參天，巒崖盤{山斂}閡群蠻。南北之帝鑿混元，此山不圮藏雲煙。躋攀鳥道出薈蔚，下視蛇脊相夤緣。相夤緣，窮南山。南山石室大如屋，黄閔之記盤瓠行跡今依然。高辛氏時北有大戎寇，國中下令購頭首。妻以少女金盈斗，遍國無人有畜狗。厥初得之病耳婦，以盤覆瓠化而走。堪嗟吳將軍，屈死㹞㹞口。帝皇下令萬國同，事成違信道不容。竟以女妻之，狗乃負走逃山中，山崖幽絕不復人跡通。帝雖悲思深，往求輒遇雨與風。更爲獨力之衣短後裾，六男六女相婚姻。木皮草實五色文，武溪赤髀皆子孫。侏離其聲異言語，情黠貌癡喜安土，自以吾父有功母帝女。凌夷夏商間，稍稍病侵侮。周宣昔中興，方叔幾振旅。春秋絕筆逮戰國，一負一勝安可數。邇來梅山恃險阻，黄茅竹箭霪霧雨。南人顛踣斃溪弩，據關守隘類穴鼠。一夫當其阨，萬衆莫能武。欲知梅山開，誰施神禹斧。大使身服儒，賓客盈幕府。檄傳傜初疑，叩馬卒歡舞。坦然無障塞，土石填溪渚。伊川被髮祭，一變卒爲虜。今雖關梁通，失制後誰禦。開梅山，開山易，防獠難，不如昔人閉玉關。
富春行贈范振 晁補之  钱塘江
錢塘江北百里餘，漲沙不復生菰蒲。沙田老桑出葉粗，江潮打根根半枯。八月九月秋風惡，風高駕潮晚不落。鼓聲鼕鼕櫓咿喔，爭湊富春城下泊。君家茅屋並城樓，不出山行不記秋。越舶吳帆亦何故，今年明年來復去。
胡戢秀才效歐陽公集古作琬琰堂 晁補之 
君不見廬陵公，往爲學士修書日。詔畀千金訪遺逸，遺文逸字往往出。故都易姓幾兵火，量臀鼎腹細詰詘。道人岣嶁空有聞，丘陵仙鬼事恍惚。共和十鼓記亡一，嶧山肉在無復骨。雲陽八體又瓜剖，至使漢童訛尉律。世儒詭正何足臧，公家安取千軸藏。仲尼猶及史之闕，有馬借人吾敢忘。題籤甲乙潁水陽，後來胡君癖膏肓。傾家自構琬琰堂，搜羅近出補厥亡。荒林圮冢見未嘗，南觀禹穴計渺茫，閉門睥睨在一床。常恨平生好古家無力，騎馬蹊田觀斷刻。中郎二字煩走驛，率更三日勞野食。長年囊褚況易擲，兒作摹朱婦遮壁。願從胡君丐無有，十百數中聊取仂。胡君今逸民，盱眙不見十五春。坐令鉛槧老壯士，朝廷豈無憂國人。曩時豪氣今誰在，會面只謀千日醉。聽君汗漫馳古先，世事無何付蟬蛻。
和縉雲守關彥遠浮山作 晁補之  西湖
廣陵形勝昔所聞，崑岡作軸江爲門。西來蜀道從萬里，伏堆藏阜爭崩奔。盤挐蹙踏得江住，精鐵一畝巋然存。半潛屋牖半出戶，鼉龜見背熊羆蹲。我行平地是絕頂，歎息但以指爪捫。誰言一水限南北，壅遏勢極逾騰騫。不然安得江南之山踴躍出，中流浮玉猶崷崒。操權高視競瓜分，島夷索虜何煩述。木蘭水調更淒涼，延和小語尤蒼猝。周公卜雒貴坦平，亦言有德易以興。真人龍飛狐兔窘，御營周塹壓蕪城。大明寺中老竹在，九曲池上新荷生。君胡聞此不數往，地中頑礦煩嘲評。自言家世西湖側，慣聞洗土開南屏。欲空息壤發幽秘，河曲定笑勞精誠。君不見珊瑚玲瓏石上吐，海底有山那可睹。
試院求李唐臣畫 晁補之 
有客携來白團扇，看君畫出翠微峰。忽然陂水變陰霧，便有松林吹晚風。松林陂水靜何極，何處歸舟天際識。韋侯直榦儻不難，杜陵東絹那能惜。
黄河 晁補之 
黄河齧小吳，天漢失龜鼈。靈原潭下藕爛死，只有菖蒲不生節。白馬橋邊迎送胡，冀州斷道無來車。新隄築得高嵽嵲，舊隄杵聲未可絕。
酬李唐臣贈山水短軸 晁補之 
大山宮，小山霍，欲識山高觀石脚。大波爲瀾，小波爲淪，欲知水深觀水津。營丘於此意獨親，杜侯所與復有人。不見李侯今五載，苦向營丘有餘態。齊紈如雪吳刀裁，小毫束筍縑囊開。經營初似雲煙合，揮灑忽如風雨來。蒼梧泱漭天無日，深巖老樹洪濤入。榛林闇漠猨狖寒，苔蘚侵淫螺蚌溼。紛紛禽散江干沙，有風北來吹蒹葭。前洲後渚相隨沒，行子漁人歸徑失。李侯此筆良已奇，我聞李侯家朔垂。跨河而北寧有之，曷不南遊觀禹穴。梅梁鏁澀萍滿皮，神物變化當若斯。元君畫史雖天與，我論絕藝無今古。張顛草書要劍舞，得意可無山水助，他日李侯人益慕。
題惠崇畫四首  其一 晁補之 
東風回，江上渚，何處來，雙白鷺。灼灼岸間桃，依稀蘭杜苗。一銜湍瀨鱗，一下青林梢，瀟湘綠水春迢迢。
題惠崇畫四首  其二 晁補之 
老柳無嘉色，紅蕖羞脈脈。宛在水中洲，雙鵝羽蒼白。何須玩引頸，顛到寫經墨。惟應一臨流，當暑袗絺綌。
題惠崇畫四首  其三 晁補之 
一雁孤風乍臨渚，兩雁將飛未成舉，三雁群行依宿莽。蘆花已倒江上風，雲間分飛那可同。
題惠崇畫四首  其四 晁補之 
天高靄靄雲昏，江闊霏霏雪繁。渚下鴨方遠泛，枝間雀不聞喧。鄙夫此志相依，生涯稊稗同微。欲具沙邊短艇，波濤歲晚人稀。
擬樂府十二辰歌 晁補之 
鼷鼠食牛牛不知，牛不願騂而願犂。虎噫來風皮見藉，兔狡宅月肩遭胹。欲兆幽烽二龍死，獨微晉澤一蛇悲。失馬吉凶方聚門，亡羊臧穀未宣分。沐猴冠带去始愜，木雞風雨漠何聞。不須皎皎吠蜀狗，阮子與豬同酒樽。
二十八舍歌 晁補之 
戎菽有角原桑黄，客愁唧嘖聞扈亢。轉蓬無氐行役晚，蟋蟀在房思婦惋。男兒有心事弧矢，十年風光隨馬尾。長鬚舂米婢借箕，斗酒爲君聊解頤。誰憐長夜飯牛苦，安能卧泣羞兒女。平生未入君此室，一廬翛然四壁立。文章奎躔動圓天，貧有餘富黔婁賢。功名不羞爛羊胃，滅昴擒胡未能計。誰能簡畢老此生，不用諏觜招忿爭。世事參商君此行，桂酒椒漿石井美。山鬼幽篁衣薜荔，暮江老柳繫歸船。蛟宮涵星動深淵，張帆自慣夕風恬。九折摧輪鵠翼短，他年君車當軫轉。
行路難和鮮于大夫子駿 晁補之 
贈君珊瑚夜光之角枕，玳瑁明月之雕床。一繭秋蟬之麗縠，百和更生之寶香。穠華紛紛白日暮，紅顔寂莫無留芳。人生失意十八九，君心美惡那能量。願君虛懷廣末照，聽我一曲關山長。不見班姬與陳后，寧聞衰落尚專房。
跋遮曲 晁補之 
君不見魯中羣兒歌跋遮，跋遮跋遮何語耶。吳歈越吟初不省，恐自塞北傳胡笳，跋遮胡爲樂中華。試歌河漲水漸車，河中耕泥春種麻。麻生三歲不開花，腰菱兩角黑如鴉。漁父笑且語，誰能跋遮舞。君不見前年大旱河草黄，草中魚子化飛蝗。又不見往年大雨雨决渠，渠中朽瓜生老魚。蝗飛食場穀，擊鼓煩趁撲。我家家具如筍束，今年梁山撓濁淤，兒無鋤麻姑來漁。荷鋤往賣鋤，買網空市無。丁丁斲船斲屋櫨，艇子如星喚施罛。夜唱跋遮曲，羣鳴起白鳬。
長安行贈郭法曹思聰 晁補之 
越羅作衫烏紗幘，長安青雲少年客。梁門門西狹斜陌，飛閣氤氳多第宅。南威十五桃花色，簫管哀吟動魂魄。銀槽壓酒傾琥珀，青絲絡頭飛赭白。韓狗胡鷹快多獲，少年意氣區中窄。金昆玉季盈十百，君獨飄翩異風格。十歲鉛丹事書冊，豈徒新豐困寒阨。能犯龍頭請恩澤，送君此行無愴惻，努力功名傳烜赫。它年尋我吳山側，躑躅盈山禽磔磔。
悲來行哭石起職方 晁補之 
悲來乎石君，吾何悲夫，斯人婉兮河之津。厖眉白面照青春，朱紱斯煌映路塵。翩翩者驥銀鞍新，東來奇意安所伸，大野既潴唯赤墳。穀垂穎，麻敷芬，亡逋來復瓦鱗鱗，高堂擊鮮會衆賓。賓起舞，君欣欣，何人末至居客右，西郭之一儒迂且貧。迂且貧，自隗始，能招劇辛致樂毅，四方遊士爭來奔。戶內光儀亦可論，大息拖縉紳。中息氣氤氳，小息秀眉目，天上青秋雲。朱旗畫舸長隄曲，去時簫鼓黄塵覆。無復當年子産歸，至今人作嬰兒哭。西郭之一儒，無事門生苔，久雨足不行官街。常時門前車馬客，舊雨自來新不來。聽我陳，張叔卿，孔巢父，皆隠淪，無人汲引長饑辛。日午不出開衡門，前侯後相安敢論，憂殺口間縱理紋。長慟吾邦對遺跡，耿耿一心誰我識。徐君已死劍不忘，心已許君那復惜。
鸞車引 晁補之 
推鸞車，伐鼉鼓。從帝子，迎天女。天女喜，立龍旂。馮小寶，光陸離。雲斑斑，覆銅山。新城鳴鴂如乳烏，飛來爲爾棲青梧。控鶴府令雲衣裾，僕射竄死令公誅。婦懼兒無呼，兒呼驚索胡。宜都內人立次且，手擎何物金唾壺，請爲大家畫長圖。徐公子，譁且止，卿無來，明堂屢舞覆龍盃。覆盃之傍戲大鼠，卿欲投之梁公懼。
贈戴嗣良歌時罷洪府監兵過廣陵爲東坡公出所獲西夏刀劍東坡公命作 晁補之 
三郎少日如乳虎，代父搏賊驚山東。硬弓長箭取官職，自說九戰皆先鋒。將軍拳勇饋不繼，痛惜靈武奇謀空。城頭揶揄下俯走，壯士志屈羞填胸。平生山西踏霜雪，洪府下溼號兒童。聞名未識二十載，初見長揖東坡公。銳頭短後凜八尺，氣似飲井垂檐虹。只令不語當陣立，望見已是千夫雄。往年身奪五刀劍，名玉所擐犀札同。晨朝携來一府看，竊指私語驚庭中。紅粧擁坐花照酒，青萍拔鞘堂生風。螺旋鋩鍔波起脊，白蛟雙挾三蒼龍。試人一縷立褫魄，戲客三招森動容。東坡喜爲出好礪，洮鴨綠石如堅銅。收藏入匣人意定，蛾眉稍進琉璃鍾。太平君子尚小毖，戒懼邾小毋荓蜂。舞干兩階庶可睹，跳空七劍今何庸。我爲蘇公起揚觶，雅歌緩带聊堪同。從公請礪歸作硯，聞公嘗諫求邊功。
秋夜古風 晁補之 
瑶池始波縣圃風，鄧林飛葉雲攪空。人間櫟社幾黄落，曉窗洗黛悲青銅。常嗟彭祖悔杖晚，不見王母桃花紅。安知帝怒削龍伯，輿嶠已沒歸墟中。楚人方復感時節，申旦不寐同秋蟲。虛堂氣入枕簟肅，熟寐不復聞嗈嗈。大言身塞不得仰，了語無異鴻毛烘。天如旋磨人蟻却，更千萬日勞何功。漢南種柳人笑爾，江潭悽愴彫形容。小樓遐觀午夜闃，凉月不盡山無窮。一身逆旅過萬物，千古昨夢如驚蓬。胡床收慮暫一息，杲杲已上扶桑東。
苕霅行和於潛令毛國華 晁補之 
苕溪清，霅溪綠，溪水灣環繞天目。山間古邑三百家，日出隔溪聞打衙，長官長髯帽烏紗。不曾執板謁大尹，醉卧紫蘭花影斜。紫蘭花開爲誰好，年年歲歲溪南道。不見西陵白髮人，荆江夜雪唱陽春。陽春絕唱和者寡，客醉聞之雙淚灑。夜來魂夢海中山，縹緲雲濤煙浪間。雲濤煙浪不可渡，睡覺秋風落桐樹。秦吉了，秦吉了，言語無人會。無人會得奈君何，且向紫蘭花下醉。
冤朐路 晁補之 
棠梨葉戰風騷騷，紙錢窸窣鳴空郊。背人獨鳥歸寒巢，予亦投村指橫橋。茅檐霜月照征袍，夜冷不寐聞狐嘷。悼我爲生良已勞，兩手如龜髀肉消。青樓公子燒蘭膏，雪壓屋倒飲方豪，睡覺三竿紅日高。
芳儀怨 晁補之 
金陵宮殿春霏微，江南花發鷓鴣飛。風流國主家千口，十五吹簫粉黛稀。滿堂侍酒皆詞客，拭汗爭看平叔白。後庭一曲時事新，揮淚臨江悲去國。令公獻籍朝未央，敕書築第優降王。魏俘曾不輸織室，供奉一官奔武彊。秦淮潮水鍾山樹，塞北江南易懷土。雙燕清秋夢柏梁，吹落天涯猶並羽。相隨未是斷腸悲，黄河應有却還時。寧知翻手明朝事，咫尺人生不可期。蒼黄三鼓滹沱岸，良人白馬今誰見。國亡家破一身存，薄命如雲信流轉。芳儀加我名字新，教歌遣舞不由人。採珠拾翠衣裳好，深紅退盡驚胡塵。陰山射虎邊風急，嘈雜琵琶酒闌泣。無言遍數天河星，只有南箕近鄉邑。當時千指渡江來，同苦不知身獨哀。中原骨肉又零落，寄詩黄鵠何當回。生男自有四方志，女子那知出門事。君不見李君椎髻泣窮年，丈夫飄泊猶堪憐。
五丈渠 晁補之 
五丈渠，河水齧堤三里餘。懸流下噴水渤潏，訛言相驚有怪物。濼東漁子浮兩舠，清晨徑流雙鬣搖。驚人跳起橫觸島，大鱘十尺長夭矯。殺之信宿不敢言，並村稍稍聞者諠。伐鱗封肉擔揭去，兩日一村貓犬飫。夜來水泛州西原，青青百頃白波翻。里巫推變咎漁子，豫且賊神實爲此。此邦一年不穀食，賣魚取錢當常職。聞道相家口，津人無敢憑。大魚死，小魚靈。
賈碩秀才得兩圭有邸 晁補之 
混沌既鑿元氣痡，鴻源滔天堯曰吁。羽淵之化三足逋，玄圭告功聞禹書。姚虞班器奔九區，塗山合瑞群辟趨。三朡肆伐夏寶俘，下逮血祭仍疈辜。饗有明德繄玉如，霍山屬之醫無閭。裂崖剖璞陳璠璵，追琢出美山爲虛。兩圭禮地四望俱，寸尺可識形可圖。緡城之西物色古，霹靂野火燒牆堵。大氓築室動千杵，奔泉啟鍤幽奇睹。陰溪埋冰剝寒土，濃氛却埽孤月吐。森然𥈭立疑未舉，熒熒幽光射敗筥。鄰人進說田父怖，張伯不敢私自取。初來畫地爲予語，邸圓中規圭合矩。瓌奇未可一二數，嬴顛劉蹶分莽鹵。禮嚴登降謹仰俯，牲玉不加隨豆簠。餼羊之存良小補，此寶豈徒周石鼓。酆城尺鐵尚可神，老虯躍水生雷雨。
閻子常携琴入村 晁補之 
閻夫子，通古今，家徒四壁猶一琴。今年二月雨霖霪，喜君壠麥如人深。屋間幽默咸池音，高山流水我非聽，聽我說君辛苦吟。薛老村西十里地，旱日燎原無柳林。芒鞋曳杖逐鐮籠，當午未食饑燒心。芸芸麥田翻黄波，蝻蟲盤穗如蝸螺。麥未收打催種豆，屋下跡少田間多。閻夫子，時我過，我與夫子良同科。四體雖勤口餔衆，煮豆然萁窮奈何。人謂君琴語辛苦，此曲無乃傷天和，君不見夫子宋圍不糝猶弦歌。
贈余樗年試院作 晁補之 
平生車軌周四方，結交童齔老相忘。異哉余子久彌芳，吳人猶記稱周郎。河豚入網荻芽長，宜興罨畫煙水蒼。風雩春服真少狂，不愧戴崇升後堂。橫戈筆陳倒千槍，叔鸞獨步禹出羌。世儒膠擾何足臧，說食不救饑求糧。瞥思振衣千仞岡，空林無人一繩床。五車純束不在旁，欲徹梯磴排空驤。鍾山春水繞城隍，從師不憚白笈裝。矢鋒相觸塵不揚，驪黄牡牝若滅亡。子嚴主簿志不償，厭見朱墨紛傖囊。西風雲日思帝鄉，東華拜敕鳬綴行，黄昏閶闔飛驌驦。虛堂節候變金商，閉門蟋蟀鳴我房。吾君仁聖周成王，屏驅虎豹開明光。山龍粉米雜青黄，多儒可贊至治香。園檀山石豈荒凉，潢汙蕰藻須豆觴。願君與借羽翮翔，賢書蠶列升未央。君如病鶻待秋霜，牛衣未可悲王章。公朝道闢五達莊，服襄按節緩勿忙。夢松生腹渠不祥，莫車上儛應循牆。功成歸飲沆瀣漿，發機要若黄間張。
次韵都尉王晉卿天駟監邂逅作兼呈坐客 晁補之 
平生杜元凱，學問光奕世。戚聯帝室未要論，烜赫功高羊叔子。赤霄翔舞須威蕤，孔翠文章豈其累。崇臺作山池作湖，富貴所要聲名俱。酒樽詩句得過薄，小隠山城殊未疏。曹侯詞翰諸公客，慣聽清歌耳傾側。天閑兩驥看追風，晴軒忽下飲河虹。拳毛妙畫不可見，顔公筆精如對面。鄧張不醉無攬轡，燒燭林間鵲飛起。第語曹侯繼張燕，鄰榼如澠不憂淺。
鄧御夫秀才爲窟室戲題 晁補之 
君不學馮驩彈鋏從薛公，貸錢燒券悅市傭。又不學魯連約矢射聊城，笑夸田單取美名。何爲空郊獨坐一茅屋，深如魚潛遠蛇伏。荒檐野蔓幽莫矚，窺戶下投如墜谷。其外桑麻雜蔬菽，白水寒山秀川陸。秋風蕭蕭吹苜蓿，晚日牛羊依雁鶩。朱書細字傳老子，蠹穴蝸穿無卷軸。我來不暇問出處，但愛君居伯夷築。九月九日秋氣凉，芙蓉黄菊天未霜。登高能賦豈我長，從君此庵時相羊。不用糟丘譏腐腸，酒酣猶能歌楚狂。我敬先生不敢量，二三子者亦自强，潔身亂倫非所望。
揚州被召著作佐郎自金山回阻冰效退之陸渾山火句法 晁補之 
二年官揚猶一炊，丞聾毋害守不譏。帝知無功呼返之，具舟從江民不知。道傍愚叟爲涕洟，豈無愛人如爾爲。我謝叟歸視汝兒，風號鴻潦水涸陂。冰塞川船不可移，白蜺橫野光逶迤。寒威上射小日規，旦行一里方午維。十日繫野兒啼饑，中無載盜過不窺。官令十夫爲操椎，耶許相力哀復疲。我笑遣夫是安施，霜不殺草聖所欷。歲十一月冰固宜，逆天進亦不可幾。爲兒摶飯兒安嬉，寧三月暖猶流凘。
澶守諫議韓璹禱雨有應 晁補之 
長蜺飲井井欲乾，白鼉鳴窟淒風寒。公馬未駕陰漫漫，公歸溼幕濡旌幡。霜刀不染鵝頸殷，塗龍安享雩舞閑。隰桑有沃柔可攀，小麥青青大麥攢。拜公起舞公顔歡，明日空階響夜闌。屋漏不復愁衣單，帡幪廣厦安如山。
依韵和子充雜言 晁補之 
君不見東方朔，避世金馬門，侏儒倡郭同陸沉。滑稽突梯意已深，不如孫登閉口逃蘇門。身猶孤鳳無與鄰，心知嵇生未識真。兒童讀書聞入孝，遭時有用可以移於君。孔子繫易辭，尊乾而卑坤。耦耕未足問禮則，鳥獸固自群荆榛。孟嘗聲勢，一旦消歇，冢上之牧良可悲。苟爲貧賤不濟物，身死泯然俱若茲。聞君早慕棲竹林，何忽作此悲來吟。嚴君肥遯業討論，少年宜自有異聞。窮達俱性外，學者所不陳，惟勿枉道寧屈身。豈欲行不由徑如滅明，不然不欲乞醯於鄰同微生。白駒雖潔，空谷難久將誰親，當詩一篇差可人。秋蘭蘼蕪亭下生亦蕃，夫人自有美子何足言，採擷但慰吾愁魂。吟詩作賦北窗詞更妍，萬言不直一盃何足憐，咿呦聊用窮吾年。能來西疇清坐一榻橫，長饑亦不轑釜云無羹。荀卿論義榮，逕庭大不近人情。是非亦置之，古人踽踽凉凉生何爲。揚雄擇中庸，反騷痛湘纍。我今不見雄，此心猶爲君子夷。世間趣舍不同，豈但羊棗鱠。陶潛自謂，結廬人世。無車馬喧，心遠能爾。安有鄭君，其門如市。亦能自謂，我心如水。
徑山 晁補之 
盤崖繞壑步步高，僕痡馬乏游人勞。五峰崛起干雲霄，衆山奔走爭來朝。我行直欲犯星杓，意徹絕頂纔山腰。松間鳥語如我招，仰見白塔當林梢。檐携上下若桔槹，路窮飛樓鬰岧嶢。欽翁未來蔽菅茅，山精木怪讙游傲。麏馳虺竄狌鼯跳，靈景晦昧何由昭。忽然飛錫從江皋，窮探不憚東峰遥。曲腰丈人白絲袍，再拜辭前風雹飄。三百年來響鍾鐃，閩商海賈輸金刀。直欄橫牖山周遭，晨參夜諷聲嘈嘈。碧杉紫柏羅旌旄，客來六月忘炎歊。明月庵前醉松醪，白雲峰頂瞰吳郊。鵝毛一點錢塘潮，錢王宮闕如累樵。臨之股慄精魄超，歸不得寐心搖搖。含輝孤亭立嶢崤，此地覽景尤難逃。五更月落禽嘲嘲，陽烏欲上海水燒。晦明變化不終朝，倏陰忽晴狀莫描。夜闌燈青雨飄蕭，偶坐兩客論幻泡。探玄窮妙窺寂寥，破除世事無絲毫，不奈詩思猶强豪。歸時日沒紅霞消，荒崖老木山蟬號。
次韵太學宋學正遐叔考試小疾見寄 晁補之 
蕭然如裴叔則，頰毛疏復長。邈然如王夷甫，高致宜廟廊。功名四皓雲泉外，詩賦三閭草木香。君莫誇熙寧登科面玉雪，只今未老鬢髮蒼。不應彈琴酒鑪坐，消渴還有禪病縛。不忘相拋白社一歲長，浮我杜舉須十觴。結交齊東李文叔，自倚筆力窺班揚。談經如市費雌黄，冰炭何用置我腸。勝遊獨不思迎祥，漾舟荷陼水中央。
淮壖 晁補之 
淮壖日沒風卷沙，黄昏飛雪如落花。孤舟有客寒不飲，欹枕關篷夜憶家。雪飛篷底洒我額，篷隙虛明來曉色。紙屏布被風颼颼，驚起開篷滿船白。船頭雪重折黄蘆，下有宿雁驚相呼。天寒四野無行客，凍卧孤舟愁盜賊。厭聞淮浪打船聲，原上風號天正黑。土膏已動春陽來，安得長風掃霧開。豁然天外見白日，爲君挂席凌清淮。
寄懷壽光主簿四叔父 晁補之 
我初就學首未冠，叔父不以童兒看。我今生年二十一，叔父晚作東州官。側身西望不得見，淚下兩臉何汍瀾。青春白日不照貧士屋，使我四壁長年寒。六年兩歲從進士，晚學揚雄識難字。貸錢乞米出都門，鼓腹吹篪入吳市。讀書擊劍老死終，何爲古來慷慨無人知。上有九重之青天，下有百尺之黄泥。收聲藏熱等雷火，白楊蔓草秋風悲。生亦不可料，死亦不可量。荆山長號刖兩足，何如船尾歌滄浪。我不能鉤章抉句攀俊造，又不能赤雞白狗追年少。矯首翻腸無一言，歸去吳松學漁釣。主簿卑官何所施，秋來兩鬢應生絲。阿宜已冠無成事，猶憶它年冬至詩。
收麥呈王松齡秀才 晁補之 
晁莊寂莫依東山，王莊負郭容往還。東山刺薊深一尺，負郭家近饒盤餐。穿鞋戴笠隨麥隴，旱日炎炎煙燎顔。賤貧辛苦事當爾，君屋鱗鱗三百間。
花林示楊彭年秀才 晁補之 
花林遠望春陽浮，卒然相值東山頭。犢兒初乳毛物潤，鴉子欲哺鳴聲柔。一生會合盡天幸，萬事反覆非人謀。倒頭且擬醉千日，相如渴病乾咽喉。
莎雞食蝗 晁補之 
居貧得田不百畝，天賜時雨苗氤氳。遲明當熟晚未刈，災蝗夜至如驚軍。秋風吟茅雨洗瓦，葉上穗落青紛紛。常嫌莎雞聒麥壠，紡車細掉喧晨昏。莎雞可憐爾吻利，驅蝗逐蝻群披分。豈惟秋蟬畏螳斧，蝗亦爲爾森跳奔。天下災蝗凡幾郡，安得爾輩盈千群。揚眉振羽如屯雲，爾雖强聒誰煩聞。
題李偁推官頤齋 晁補之 
無捨靈龜觀朵頤，自求口實君自知。誰爲此者君名之，其說不煩求我詩。君家嚴君業夔伊，虎視眈眈雄四夷。四方是維天子毗，汶陽一室大澤陂。我往受業拜門垂，聞公一語洗然奇，我歸瞠若安可追。君才固是麒麟兒，幼讀父書壯思施。不卑小官乃吾師，況有內樂潛天倪。荒城無人誰過之，面城築室茲逶迤。去年秋雨河股移，百草不生苔擁基。蟻子緣礎蚓糞泥，夜眠不穩憂爲池。今年閏早春氣遲，牆根隙地稍可埤，初植防風種黄耆。萊州石鼎青琉璃，地罏宿火風鳴枝，對君長語清未疲。外輕內順生理宜，問從何得聊我治。眉州夫子言可規，麻田處士術安期，今之崇丘歷九疑。見人不語下臂馳，遁逃乎陰食蛤梨。君何傖囊不往隨，與訪汗漫還無時。還無時，我何適，北山之南南山北。
答趙滋主簿 晁補之 
我昔尋幽徑山上，曾傍苕溪弄菱槳。南臨天目指掌間，隔嶺如聞笑言響。年來清血斷征衣，碧髮丹顔日夕非。便欲相期煮白石，與君晚入煙霞飛。
飲城西贈金鄉宰韓宗恕 晁補之 
大夫盤中定州盞，三舉檐花舞凌亂。請君行盞且莫稽，爲君起賦飲城西。城西古道如澗深，東風吹沙不見林。虛堂更覺野原闊，榆柳浩浩波濤吟。雜花一園來遠道，兩株江南梅更好。櫻桃已晚猶爛漫，百株如雪聊可繞。常時東風無此寒，常時諸君無此閑。且看瓶口似魚貫，莫惜面文如纈斑。大夫工爲宋玉賦，思不能涯字無數。秀才酷類東野貧，白屋青山愁曲身。籍咸不肯羞北阮，主簿高材即仇覽。成詩午景已妍和，罷酒花開應更多。山翁歸不醉，當奈峴山何。
答陳履常秀才謔贈 晁補之 
驅車觸熱中煩滿，苦無蔗漿凍金碗。陳君詩卷可洗心，持作終朝晤言伴。男兒三十四方身，布衣不化京洛塵。白駒皎皎在空谷，黄鳥睍睆鳴青春。子桑之居十日雨，入門不復聞人語。形骸正是吹一吷，安用虛名齊后土。文章初不用意成，黼黻帝躬臨下民。時花俚服誚新巧，牛馬安所辭吾名。禹穴幽奇行可强，江北江南正相望。乘濤鼓枻何當往，愛惜水仙桃竹杖。不應越女三年留，相見還須未白頭。蘧生知非苦不早，巨壑夜半遺藏舟。達人一言嚆矢疾，相從琢磨悔去日。菖蒲正是可憐花，我獨聞名不曾識。
和王仲甫病暑 晁補之 
吳邦憚暑如蜂蠆，河曲還遭長日曬。蔗漿金碗頼蠲煩，內託潛陰數爲敗。黄昏乍快風吹髮，驅拊蚊虻坐明發。青衫主簿氣如雲，茂陵無事悲消渴。茫洋河伯何爲者，兩涘無因辨牛馬。何生狂夢涸歸墟，喉舌湯湯未勞瀉。能來一嗽華池津，七椀清風立有神。更尋齒下微妙訣，遣君體適仍魂平。案頭白紙如堆雪，人事紛紛日將月。與君未遇尤四時，利害相磨生內熱。
贈送澶州監酒稅劉銓殿直 晁補之 
頓丘淇水雄朔方，官收榷算資公藏。晨朝百販羅庭堂，望門逆鼻聞椒漿。惜哉劉子氣方剛，峨冠凜凜頎而揚。丈夫有志固難量，短袖不足供倡佯。黄河七月鳴浮梁，風埃瘦馬景山長。劉子何之魏北鄉。悲歌彈鋏邀孟嘗，馮驩一語驚齊王。況如劉子足自强，讀書滿腹鉗爾吭。酆城埋寶夜則光，士惟不用久乃彰。不見將軍家平陽，遭時有用名焜煌。
和顔隨飲酒 晁補之 
樊山夜漲河鳴鼓，奎火占中知溽暑。顔闔居鄰胡子都，共喜夏麋登宴俎。參軍河北主簿南，騎馬相逢不相語。市西老屋斷人居，自覺天風生廣宇。青菅席坐土階溼，黄綆汲泉塼井古。翩翩後至王將軍，開口相投律呼呂。丈夫得意吐然諾，盃酒形骸安足數。露頂張顛且勿幘，起舞我能先衆客。二豪禮法空是非，一斗三盃眼方白。中虛嘔冷腹橫絙，汗如槁壤朝陽蒸。咈然煩厭暫莫遏，飲蛇不省疑吞繩。豨苓卷桂導停飲，兩日不咀公厨冰。長篇忽聽鳳皇曲，却似半嶺逢孫登。君家鐺勺還應洗，須我下床仍食美。西池何似漢江長，誰使蒲萄變新泚。醉捉蟹螯攣五指，吏部拍浮非在水。抱琴寧復待招邀，昨夜雨凉孤興起。金丹定有換腸藥，不用俗醫論表裏。
壓沙觀梨 晁補之 
鄴城旁缺通清溝，城南之水城中流。白沙漲陸最宜果，萬梨壓樹當高秋。去年花開往獨晚，不見瓊苞腸欲斷。隆冬騎馬傍高原，却恨枯枝寒日短。忽然變化何處來，一夜東風吹雪滿。晴川極望百畮開，三山銀闕正崔嵬。雜花不容一朵間，照眼冷艷雲爲堆。堂中置酒對己好，千葩萬蕊誰能繞。暖景氤氳一片忙，蝴蝶飛來落青草。人間浩蕩看春光，豈徒田獵心發狂。向人慘澹迫歸興，落日峴山催羽觴。故園桃李春蹊沒，惜哉拔去無奇術。明日重尋儻可期，暴雨流階不能出。
過金堤劉景文 晁補之 
雲間高堞如雲白，草下深濠如草碧。逶迤隴斷出平堤，前見黄河如带直。官居乃在城西原，荒臺古木烏鳥翻。美人芳氣如秋菊，坐令曄曄棄中園。不憂泑澤豪不殺，夜識漢中龜鼈在。借須走馬候水曹，後時此會何由再。霸陵往來初避名，執賈不回人更驚。無心躑躅路寢養，服車安用仍一鳴。未若捧甖何不可，二豪螟蛉與蜾臝。況聞舉案良亦賢，那愛五花論酒錢。不然憭慄坐歲晚，風入衰柳催寒蟬。我論李君其趣獨，自喻愚公徙王屋。是中聊可外形骸，官閑方轡相與來。
送趙燮 晁補之 
趙侯慷慨諸公客，少日論兵今髮白。自言頗似韝上鷹，老得一州聊鎩翮。送行誰復雙眼青，斷腸紅頰傾淥醽。停歌自解水蒼佩，醉騎紫燕黄河冰。
送石梁赴舉 晁補之 
鶴知半夜雞知旦，歲晚淹留客心亂。功名識時貴及早，不忍飯牛衣至骭。家居負米有季弟，能視明星弋鳬雁。男兒業就可以行，桃李榮時腰綬燦。
送張緡子望太常簿 晁補之 
張侯於我丈人行，十年江湖心鄉往。平生獨立白雪曲，少時妙譽青雲上。胡爲四十尚飄蓬，逢衣騎馬鄴城中。將軍寶帳簪履肅，開府畫筵簫鼓雄。况復儒宮飽閑暇，堂有叢書竹萧洒。論文不厭夜經過，起看北斗插黄河。相逢安得怨寂莫，仲宣樓頭良可樂。何當奇計出番禺，未應長檄開邛筰。太常句稽亦不冗，少卿淑問清時重。俎豆之事則嘗聞，男兒讀書業有用。歸去天邊道路長，東風春草滿池塘。美人不來時晼晚，誰與玩此林間芳。
鄭彥能求擬江亭詩 晁補之 
亭下流泉三畝隘，誰擬西江晴一派。桃李佳名聞昔人，此言雖小可喻大。寧非逐楚憔悴身，當是羊裘傲漢人。避世牆東王君公，五經紛綸井大春。端然養魚廢車馬，一身環堵觀天下。吾人鄭子詩句新，高堂素壁開萧洒。何當湛湛見青楓，白蘋落日慰相逢。一亭兩檻更何有，波濤風雨船前後。莫憶乘槎犯漢津，莫憶樓船下石城。盡醉漁陽無好曲，短蓑銅斗平生足。
贈楊景平 晁補之  西湖
君不見華陰楊君漢孔子，君生其後無乃似。平居恐懼西北隅，力行發憤尚不媿。君今鳴櫓下長淮，眼明清曉三楚開。揚州行矣勿濡滯，江南細雨收黄梅。我今正是鳥折翼，肺病三年廣文直。昔時黄帽榜舟人，却向西湖當不識。寄聲關子老漁樵，小山桂樹不須招。乘槎東海未敢必，欲去天台觀石橋。
送吳黯赴闕 晁補之 
我初官此君未來，君今去此我未往。翻飛豈不慕緬邈，留滯何能悲鞅掌。學道平生昧蹊徑，半世端如走榛莽。古人曾病田甫田，切磋安可去吾黨。東風消雪送鴻雁，南國連山生篠簜。爲當歸夢五湖中，會有高名百寮上。
送陳逸之筠州 晁補之 
居貧百草春靃靡，製作舞雩春服美。愛君欲贈華韡韡，思君何處無芳卉。三年眼花祇欲眠，驚夢往往音跫然。單金安所用吾技，術成正復遷劉累。不狩何由有貆特，錢鎛須勤晚方積。呻吟裘氏日已多，恩流三族功比河。告行風雨春物空，催花作果黍芃芃。亦從梁汴即清潁，湛湛已見江頭楓。嚴君被命分符虎，昔者無襦今五袴。未勞負米迂山川，姑弟酒中從聖賢。
過劉季孫 晁補之 
劉侯歲覆春堤料，居不曾閑須我勞。未嫌清濁各有携，匪報瓊瑶以爲好。吏訶單絞自可更，兒笑接䍦從復倒。爲憐徒步此青袍，重憶歸來著黄帽。官忙未向林野疏，時清不廢詩書傲。梨花如雪許重尋，秋實垂牆晚方到。
贈段萬頃 晁補之 
美人窈窕家南國，可與副笄親黍稷。平生寂莫鳳將雛，慚愧木桃猶報璧。石城三槳爲誰催，萬里清江凌不測。王門酒肉傲勝詭，豈有鄒陽仍下客。危詞欲洗大夫冤，千載獨懷吾祖賢。不量腹小文籍博，頗似井蜺輕飲川。丈夫趣舍無南北，情親非爲牆屋連。子真正用卧谷口，乃有高名諠日邊。胸中傀磊契何所，自笑柴愚得參魯。借令好問忘足繭，狐腋豈堪黄犬補。吾身櫟社真寄耳，趣取無用安足數。無心俎几彘盤辱，拳曲不羞人厭睹。土山出火石爲融，羲和當午車隆隆。通渠束带過者寡，乃獨葛巾終日同。傾囷倒廩用餉我，我爲牙羽陳編鍾。蟬聲入耳廩節改，別我整驂無愧容。
次韵魯直謝李右丞送茶 晁補之 
都城米貴斗論璧，長饑茗椀無從識。道和何暇索檳榔，慚愧雲龍羞肉食。壑源萬畮不作欄，上春伐鼓驚山顔。題封進御官有局，夜行初不更驛宿。冰融太液俱未知，寒食新苞隨賜燭。建安一水去兩水，易較豈如涇與渭。右丞分送天上餘，我試比方良有似。月團清潤珍豢羊，葵花瑣細胃與腸。可憐賦罷群玉晚，寧憶睡餘雙井香。大勝膠西蘇太守，茶湯不美誇薄酒。
與李文叔夜談 晁補之 
中庭老柏霜雪裏，北風烈烈偏激耳。誦詩夜半舌入喉，飲我樽中淥醽美。升堂辭翰愧非有，何異還家數其齒。文章萬古猶一魚，乙丙誰能辨腸尾。更慚頗似會稽康，欲語常遭士瑶柅。廣陵八月未足言，曾使酲醲涊然起，安得譚如子枚子。
贈送張愈秀才 晁補之 
秋水幽幽濟河道，君挂蒲帆若飛鳥。西風黄葉滯公車，雞黍從君懷故廬。男兒自有四方志，世上相期獨榮利。昔時馬周徒步動天子，君今有用當如此。
魯直復以詩送茶云願君飲此勿飲酒次韵 晁補之 
相茶真似石韞璧，至精那可皮膚識。溪芽不給萬口須，往往山毛俱入食。雲龍正用餉近班，乞與粗官誠靦顔。崇朝一碗坐官局，申旦形清不成宿。平生樂此臭味同，故人貽我情相燭。黄侯發軔日千里，天育收駒自汧渭。車聲出鼎細九盤，如此佳句誰能似。遣試齊民蟹眼湯，扶起醉頭湔腐腸。頗類它時玉川子，破鼻竹林風送香。吾儕幽事動不朽，但讀離騷可無酒。
次韵蘇公翰林贈同職鄧溫伯懷舊作 晁補之 
雪堂蜜酒花作醅，教蜂使釀花自栽。堂前雪落蜂正蟄，恨蜂不采西山梅。漫浪飲處空有跡，無酒可沃胸崔嵬。不知幾喚樊口渡，五見新曆頒清臺。鄧公昔歎不可挽，素衣未化京雒埃。山中相邀阻筇杖，天上對直同金罍。只今江邊春更好，漁蓑不曬懸牆隈。百年變化誰得料，劍光自出豐城苔。老儒經濟國勢定，近臣獻納天顔開。蜀公亭上別公處，花柳未逐東風摧。尚容登堂譚落屑，不愧索米腸鳴雷。因知流落本天命，何必挽引須時來。九關沉沉虎豹靜，無復極目江楓哀。
次韵文潛館中作 晁補之 
蓬山前臨九軌路，三日街晴案吹土。直廬鑿牖面宮垣，青壁嶄嶄看垂雨。殿閣風斜碧瓦寒，翅溼蒼鳶不能乳。却思窮巷亦可言，一埽蚊虻通昔苦。鬰蒸書課未須忙，午漏傳休聽天語。平生豪氣對樽酒，山雞見鏡猶能舞。城南寺近晚堪過，笙歌凉月聞千戶。但憂伏日細君須，割肉無緣待歸俎。
次韵太學黄博士冕仲同考試作 晁補之 
日邊傳詔天街暮，草草西城車馬聚。官曹一見故情親，宴語識君心志古。成安長孺澶淵守，昔君羈游所爲主。我窮亦號成安客，文采初無君一縷。胸中萬頃復誰同，正有君家賢叔度。官事留人何鞅掌，廣文楊柳花飛戶。好書老未置鉛槧，學經晚始羞章句。乘槎况自風格有，病顰那可形容慕。成詩莫憚繼日傳，青驄御史呼歸去。
復用前韵贈祠部陳元輿 晁補之  洞庭湖
行樂曾聞戒遲暮，人生波上飛鳬聚。蘭亭往事如過雨，山陰脩竹空千古。陳侯揮翰少年時，三賦聲名動人主。可是高才棄繩矩，自然采繡非針縷。五十天南把一麾，猶得無襦歌叔度。邂逅西城築冶墟，王官繼日車連戶。自言春晚洞庭歸，日落江南得佳句。傾蓋何妨許如故，執鞭况是平生慕。但憂筆陳困攻堅，儻許尋盟解圍去。
復用前韵呈刑部杜丈君章 晁補之 
杜侯灑墨春雲暮，紛紛滿紙棲鴉聚。文章不犯世故鋒，牛鬼荒虛瓦棺古。平生傀磊寧獨此，躋俗唐虞要遭主。先君諸父盡金蘭，申以婚姻况覶縷。勞心吏卷官有程，得意朋尊美無度。尚憶花妍春仲時，休沐黄昏來叩戶。苦憐蟾桂將十分，欲贈海棠無一句。巷南巷北相遇稀，而此從公慰懷慕。安石榴紅儻可期，公不來過我當去。
復用前韵再呈博士黄冕仲 晁補之 
龍津之北雙溪騖，逶迤勢入龍津聚。龍歸何處牛斗閑，劍不可求江海古。慘澹猶思八百年，變化豈無神物主。何當旋柁入奫淪，儻可然犀照毛縷。登樓那有北客同，把酒但看南雁度。更邀桃葉遠臨水，正值荔枝紅照戶。入梁一曳鄒陽裾，思越屢吟莊舄句。竹林觴詠當日情，峴山名姓它時慕。一聞說盡青鞋游，令我乘風欲仙去。
送龍圖范丈德孺帥慶 晁補之 
君不見先君往在康定中，奉詔經略河西戎。大順胡蘆盡耕稼，賊書不到秦關東。邊人咸識侍中子，至今猶說將軍似。給事文武龍圖賢，大馮小馮安足言。齠年書傳有肝膽，二十起家車檻檻。蛟龍雲雨時可用，麒麟圖畫功非晚。况聞馳傳厭山谷，頃時河隴嚴飛輓。朝廷屬休蘭會兵，秦人倚慶爲長城。時平斥候正須遠，軍閑留田未宜輕。東風浩浩吹榆柳，相勸西城古原酒。班春曷不問遺老，先公遠謀尚多有。女郎山下萬貔貅，部曲肥馬身輕裘。比曹賞腸飽無用，談話豈得希封侯。趙邊今日須李牧，士無超距姑食肉。
初與文潛入館魯直貽詩并茶硯次韵 晁補之 
黄侯閱世如傳郵，自言何預風馬牛。草經不下天祿閣，詩入雞林海上州。兼陳九鼎燦玉鉉，並綴五冕森珠旒。後來傀磊有張子，姓名並向紫府收。青春一篇更奇麗，勢到屈宋何秋秋。洮州石貴雙趙璧，漢水鴨頭如此色。贈酬不鄙亦及我，刻畫無鹽譽傾國。月團聊試金井漪，排遣滯思無立錐。乘風良自興不淺，愁報孟侯無好詩。
用文潛館中韵贈蔡學正天啟 晁補之 
蔡侯飽學囷千釜，濯足清江起南土。立談頗似燕客豪，快奪范睢如墜雨。東城禽羽未足言，柏直何爲口方乳。蔣侯山中伴香火，三年不厭長齋苦。平生傀落有誰同，要得張侯三日語。晝閑那自運甓忙，時清不用聞雞舞。桓榮歡喜見車馬，書冊辛勤立門戶。自當食肉似班超，猛虎何嘗窺案俎。
次韵魯直試院贈奉議李伯時畫詩 晁補之 
東房携卷繞幕行，西房卷作墮地聲，紙山間出筆陣橫。李侯畫若禪眼透，觀魚玄沙骨竦瘦，舟中淵明細若豆。歸心只愛玉花驄，不須棘針學癡翁，惱渠愁作眉鬭紅。
喜文潛自淮南歸招飲西岡呈坐客 晁補之 
春回三楚冰生漪，銀臺春夢歸心馳。莫言上水百丈苦，淮渚東風一月期。都城經春雪蔽地，百花不放須君至。清晨一紙國門書，走馬蓬壺下直初。保康橋頭燈照夜，我馬鳴嘶向君馬。得君豈但官局同，卜鄰况近南城下。文詞翊善知名久，丈人令德于公後。同年廖李芸省郎，吳門隠尉身姓張。平時花發值此客，隨分東牆有春色。宮壺賜酒玉流巵，請君但作留春詩，人生身外安所知。爲君借舞杜廷尉，對花有酒那不醉。
李成季得閻子常古琴作 晁補之 
昔人流水高山手，此意寧從絃上有。閻侯卷舌卧閭里，意向是中留不朽。似聞綠綺置床頭，暑雨東城無麥秋。趙傳和氏齋五日，吳得湛盧當兩州。李侯得意誇題柱，成詩欲使邀諸路。自有桓山石室彈，深屋時聞繭抽緒。無琴尚可何獨絃，要識精微非度數。人生有累無非失，我欲心灰木爲質。懶從徽的自凝塵，老向詩書逾愛日。自言結習久難除，猶理斷編尋止息。焦城卜築近連軫，歸約閻侯亦蕭瑟。舊聞君祖課木奴，試買瑕丘百株栗。
同魯直文潛飲刑部杜君章家次封丘杜觀仲韵 晁補之 
廷尉風流才絕塵，最憐高髻歌陽春。兩鬟亦解倚瑟語，催送花前紅袖舞。黄張翰墨海內名，席上生風清夏宇。封丘自倚筆勢豪，不怕當筵賦鸚鵡。對酒含情古所憐，樂事幾時如過雨。阮公鑪邊不擬歸，陸郎班騅無用嘶。長燈照出簾幙外，缺月墮落藩牆西。斗酒雙魚何足貴，李侯氣許山東吏。正須新麵雜青槐，千里紫蓴江上來。長船刻玉流霞動，快引不須帆櫓送。自作新詞碧牡丹，箸擊盃翻釵墜鳳。芍藥佳名聞昔人，滿插不辭歸帽重。倒床任作鼻鳴雷，屋上啼烏還喚夢。
次韵校書孔彥常校資治通鑑作 晁補之 
羣公愛我邀我居，平生文舉情豈疏。鈎陳玄武在北極，上帝之府森圖書。趙韓魏降顯德尾，司馬蟬嫣世良史。其人不見其言在，青草生原歲陽止。吾君好學由生知，成湯得尹方有爲。應合它年尹躬學，書成泣像麒麟閣。
次韵蘇翰林廐馬好頭赤 晁補之 
君不見崑崙龍種非凡肉，不但蹄高耳批竹。區區吳蜀有二駿，跳過斷橋飛出谷。萬蹄縱牧原野赤，汧隴收駒日復日。未須天廐驚好頭，冀北未空聊一歷。
送劉景文兩浙西路都監 晁補之  西湖 洞庭湖
劉侯八尺力如虎，遣守黄河千里堤。閉門寒郊似深隠，蟲響秋巷牆懸梨。我官北門四換歲，訪飲屢過城濠西。雁飛不到建章闕，欲往何異車無輗。詩篇驚人衆側耳，蚤有高譽無卑栖。詔綏兵馬吳八郡，畫船下汴光生蜺。西湖靈隠天下冠，幽人釋子多招提。松林竹塢我行地，拂拭定有塵埃題。山堂清酒小泥赤，吳歌白紵雙蛾低。少年放意入雲水，只今塊坐愁冠笄。君行日夜向佳景，洞庭霜落羞鰅鮧。莫誇能飯便鞍馬，閩琛海賮通蠻谿。時平游宦行樂耳，屬有佳客須頻携。明年我亦丐一邑，扁舟江上隨鳧鷖。
送直閣杜君章守齊 晁補之 
杜公文史不讀律，平反世稱徐有功。官爲列卿位亦顯，臯陶事與禮樂同。書生骫骳笑法令，弦歌不愧陵陂中。衆賢和豫治乃舉，但願主聖朝廷公。白頭典校漢天祿，未煩載酒如揚雄。自言臣老應報國，五馬便去如飛鴻。京東耳聞事可數，似說振貸倉儲空。裕民誠患力不足，措國豈與民俱窮。才難所要遇事了，仁厚未免無能蒙。囊中餐玉百未試，干越在匣光生虹。却嗟鉛槧坐棄日，伊我何補羞兒童。力能如虎安敢爾，鬢毛幸未成老翁。亦思一郡效尺寸，官卑未許伸喉嚨。飽知世事祗坐嘯，又看馬鬣吹西風。平生放意在雲水，落身塵土禽閉籠。經時無酒對佳客，借與歌舞開心胸。公行媌曼載雙舸，誰與客勸琉璃鍾。
次韵文潛瞻啟聖院旃檀像 晁補之 
至人如幻千億身，若以色觀皆世人。大千初自一漚發，變化誰能知本因。移天宮殿著人世，斷取無異陶家輪。當年紫磨已殊勝，後來浮海亦有神。緬懷此地初啟聖，真人繼出天下春。莊嚴事秘理莫測，萬世鎮守無陳新。寶坊千柱衆八百，衣食隨念何由貧。天寒急景過駒隙，坐穩不去同鴟蹲。歸來想像發光影，一洗百慮無餘塵。
送外舅杜侍御使陝西自徐州移作 晁補之 
建隆以來論人物，得士與古相低昂。人才歷數仁祖世，後生嵬瑣無復望。老成寂莫典刑在，杜公玉立映班行。少時學問聖賢說，松柏歲寒觀老節。得官烏府不須臾，正色空聞動帷闥。鑠金衆口未必然，天與名城慰蕭屑。王師頃縛山西酋，朝廷却懷西顧憂。凉州旄鉞何足恃，岐隴須公勤傳郵。平生經國有雅意，乘流得坎惟所值。作官施設要近民，金馬嚴徐等兒戲。詔書寬大人樂生，吏安爲弛威不行。金城那可無粟守，堯舜與民寧並耕。茶鹽資國何必古，俗儒徇名不知務。精神折衝在本强，要以雍容在蒼遽。知無不爲公自期，豈弟君子神所私。秦山渭水照車馬，屬城列縣觀威儀。此行屬任良不惡，金魚新佩明光墀。誰言直諫居內少，淮南盜鑄煩撫綏。時平王度日金玉，歲晚汲公還見思。
次韵文潛憶楊翰林元素家淮上夜飲作 晁補之 
老人得坐安若山，畏寒縮頸衣裘間。不如公子擁樽酒，詩材春亂詞濤翻。想見楊家美人出，玉面朱唇映琴瑟。冰船著炬光照淮，雪亂風筵飲方逸。只今愁坐私自憐，寒書凍硯塵滿前。人生何者非昨夢，還如歸去散花天。老人已復形槁木，真幻那知然不然。蚓鳴小鼎藜羹熟，閉眼圓蒲不是禪。
贈麻田山人吳子野 晁補之 
汶陽我昔見蘇李，人言吳子歸未幾。長嘯春風大澤西，却望麻田山萬里。不逢鄭老溪上箭，欲致朱公路傍米。今年窮巷絲生髮，馬尾吹風化衣袷。定知赤鯉驀波濤，何意黄冠驚僕妾。琅函萬過陰魄悲，心無丹白鑪生兒。山中種芝豈無侶，成都醉眠未當去。願從王烈或見呼，試訪孫登竟無語。棄家內愧非此流，此身天地一虛舟。未應齒豁塵埃裏，乞與青精救白頭。
送北京學生曹慈明秀才之京師 晁補之 
魏武子孫今寂莫，唐來只有畫將軍。鄴城初見黄須面，尚喜登堂詞若雲。乃公白首圖籍裏，小心恐懼教其子。文章錦心仍繡腑，屠龍殫家安用許。半年繫船康海門，官忙不共持一樽。岡頭梨花吹欲盡，淮口汴流來正渾。鄙夫日欲向吳越，官滿一封飛魏闕。著書虎觀未敢言，蔽身蟬葉真癡絕。
東坡先生移守廣陵以詩往迎先生以淮南旱書中教虎頭祈雨法始走諸祠即得甘澤因爲賀 晁補之 
去年使君道廣陵，吾州空市看雙旌。今年吾州歡一口，使君來爲廣陵守。麥如櫛髮稻立錐，使君憂民如己饑。似聞維舟禱靈塔，如絲氣上淮西脽。隨軒膏澤人所待，風伯何知亦前戒。虎頭未用沉滄江，龍尾先看掛清海。爲霖功業在傅巖，如何白首擁彤幨。世上讒夫亂紅紫，天教仁政滿東南。青袍門人老州佐，干世無成志消惰。封章去國人恨公，醉笑從公神許我。瓊花芍藥豈易逢，如淮之酒良不空。一釂孤鴻煙雨曲，平山堂上快哉風。
至日同文潛舍人飲錢京兆穆父家 晁補之 
大尹孤標琢崑玉，舍人骨相飛食肉。弊裘羸馬愧我寒，喚飲東齋散膚粟。少時獨識孔文舉，不交餘子平生足。尹門如市立相躡，尹心如水清可掬。鄰無惡少歸醉卧，不遣長鬚訟騎屋。閉門不出三日雪，冷坐西軒花眩目。未妨詩句敵青春，痛飲何由髮還綠。
送李端叔從定州先生辟 晁補之 
中山老帥巖廊姿，不用猶作諸侯師。毛錐變化有風雨，餘事亦足疲羣兒。龍門爭騖貨趨肆，求貨安知於此市。百年用舍我何有，一語重輕人取是。李君懷璞世又嗤，世人不寶公收之，乃知士固伸所知。黄金鑄作鍾子期，不如晏子共一時。時平關鍵一臂持，於何用此賓主爲。鞭長未可施馬腹，要以高名讋殊俗。應戴接䍦携葛彊，笑談過市人隘坊。勿憶平山如峴首，它日我名同不朽。有年公昔但吟詩，無事君今姑飲酒。只憂我似蠹書魚，無復驤首鳴鹽車。一麾儻許從方伯，要著韎韋親丈席。登臨相與看劉公，長嘯犬羊空漠北。
和文潛期飲大尹穆父家兼呈尹 晁補之 
野人骯髒無與鄰，世人共笑子獨親。沛然有餘不矜飾，我亦謂子誠可人。萬魚噞喁困復却，看子撇捩黄金鱗。人甘如醴飲者醉，我獨蜇口如薑辛。淮南歸來兩鬢雪，閉門自不羞甑塵。無衣可換江頭醉，有誰肯載樽中醇。愧慚救渴京兆尹，空缸尚可供十巡。放言與子一傾倒，非子畏人嫌我真。府中貴人玉比德，堂下和氣天回春。醉人多忤貴人恕，來呼莫憚衝泥頻。
和東坡先生梅花三首  其一 晁補之 
霜晴十月玉溪村，見梅開早客迷魂。山阿若有人含睇，跂望不到霜煙昏。東西野寺通兩徑，上下竹籬開一園。落身麴糵盆盎裏，晨坐對花無酒溫。歸來山月照玉蕊，一盃徑卧東方暾。羅浮幽夢入仙窟，有屨亦滿先生門。欣然得句荔支浦，妙絕不似人間言。詩成莫歎形對影，尚可邀月成三樽。
和東坡先生梅花三首  其二 晁補之 
幽閑合出昭君村，芳潔恐是三閭魂。無人嶺上更儇好，不與俗花名合昏。蒼官森出劍珮列，甲夫密裹旗槍園。數株臨水欲仙去，一笑向人如玉溫。火維草木百名字，十月不冷常炎暾。同心紫蒂宜上苑，啄人虎豹司九門。借令驛使能遠致，要比桃李終無言。豈惟千里共明月，亦可千里同芳樽。
和東坡先生梅花三首  其三 晁補之 
梅花落盡上饒村，腸斷子規啼月魂。慰人獨有白玉蕊，不到窗前只醉昏。坐罏環甕不舉首，浮花浪蕊空滿園。海山有客心似水，揮麈自散炎洲溫。松風亭下亦如夢，不見枝雪流初暾。孫登一絃百韵足，有山便足同蘇門。似聞對客但長嘯，獨謂此花終日言。一篇尚可三致志，聽人酌去如衢樽。
和王定國二首  其一 晁補之 
可憐好月如好人，我欲招之入窗戶。人言明日當大暑，君看繁星如萬炷。想君映月讀書時，清似列仙臞不肥。我正甘眠愁日出，朝騎一馬暮還歸。
和王定國二首  其二 晁補之 
還朝便與山水疏，只有此月隨吾居。莫論人隔十日面，猶勝犬傳千里書。清虛有物濯煩暑，藤床對月如對雨。賦成鴻雁入周詩，未覺宣王似吾主。
次韵蘇門下寄題雪浪石 晁補之 
居庸滅烽惟留屯，時平更覺將軍尊。鈴齋看雪擁衲坐，急鼓又報邊城昏。百壺高宴梨栗圃，千里未盡桑麻村。天憐公老無以樂，一星飛墮從天門。得無遺履穀城化，恐是喫草金華魂。不然荆棘霜露底，兀然奇怪來無根。女媧擣鍊所遺棄，奔潀尚有河漢痕。豈其謀國坐不用，聊以永日寧復論。跳梁不憂牧並塞，綏納可使魚游盆。公歸廊廟誰得挽，此石萬古當長存。
次韵和趙令僉防禦春日感懷 晁補之 
春塍雪消龜兆坼，凍柳冰蒲俱好色。走馬城東眼乍驚，可憐前日非今日。結交從古天地間，百年誰見一人閒。王城塵土化衣袷，五鼓驅車休夜闌。况我崎嶇二三子，聖恩釋累從甌蠻。雄豪久鎩酒量窄，耎懦新長詩辭慳。王孫物外有高興，數携王趙兩紅顔。上書自去千牛衛，挂席欲過三神山。灰餘方烈竈下響，霧廓初見岩中斑。醉吟誰共可憐春，江南太守舊詩人。賡酬不減笙磬答，秀發更爲煙霞新。萬卷藏書韋杜曲，憶子陳詩一言足。得意鱸魚故未饜，多情桃葉應相逐。努力閒平盛世名，歸及春風雙鬢綠。
次韵和文潛暮春即事 晁補之 
南歸見君百事足，如何一官曾不閑。寒衝雪泥暑鄣日，老面只今如纈斑。憐君與我自同調，久渫不食猶寒泉。功名櫟社直寄耳，顔色不同誰後先。黑牛白犢未渠怪，物理儻自相回旋。愛君此語亦不出，勝處紫芝眉宇間。飲中八人半寂莫，最豪焦遂今誰班。凝祥池上舊游處，海棠亦恐非昔年。春波一眼詩句好，兩腋尚覺風翩翩。投閑方轡政可勉，何用不飲空三歎。
用谷字韵答提刑毅父治河橋 晁補之 
兩堤馬頭高作山，兩津車路深成谷。截川夭矯暮虹背，排浪參差動蚿足。七牛蹴河猶怒目，一牛從能往不復。借牛使河此聖時，强飲不須求馬玉。
次韵孔毅父種花因送海棠廳三大字求茶 晁補之 
東園老槐春不發，舉頭只見中條雪。江梅去國亦悽然，一萼聊堪映庭月。未信河灘宜海棠，十株立致非所望。爲君大字書堂榜，報我奩中越焙香。
再用治橋韵奉送毅夫按部將行 晁補之 
降羌當有甲齊山，叛虜應無馬量谷。莫憂斗米千錢貴，自可航河一葦足。繡衣不但捕群偷，赦書蠲租亡者復。知吾勞倦神亦充，白髮何妨面如玉。
再用發字韵謝毅父送茶 晁補之 
開門睹雉不敢發，滯思霾胸須澡雪。煩君初試一槍旗，救我將隳半輪月。不應種木便甘棠，清風自是萬夫望。未須乘此蓬萊去，明日論詩齒頰香。
贈常州感慈邦長老 晁補之 
君不見大通方丈空無物，亦不拈椎并豎拂。本原自性未出喉，已向頂門遭一咄。感慈神駿渥洼流，壁上高僧莫遣酬。霹靂一聲龍破柱，此中何處有裴休。
及第東歸將赴調寄李成季 晁補之 
先輩觀濤滄海口，長嘯橫槎拂牛斗。野人醉著夢游天，九門歷盡驚復還。嘈嘈廣樂猶盈耳，出門依舊重人間。不知先輩今何往，仙標玉骨天應賞。千里東歸暮景清，桑麻暗地日銜城。黄金宮闕初回望，青草恩袍偶自榮。歸來澣濯親甘旨，却歎京塵誤遊子。家人飯黍慰辛勤，鄰媼壺漿佐歡喜。君不見馮驩一劍星闌干，短歌慷慨不堪彈。男兒得意貴穎脫，功名有分勞躋攀。折腰正爲五斗米，得飽約君尋故山。
復用前韵答明略并呈魯直 晁補之 
廖君憤世談刺口，人言寧食葱三斗。軒然齃鼻頤隠肩，日日醉市驅馿還。我初目病視彷彿，望君有異大人間。新豐兩行惜不上，竹林風來虛自賞。俯頭落筆千人驚，一戰取齊餘兩城。田生龍甲頼束葦，詭勝尾熱安知榮。盈盈府中誰憐此，爲君愧慚黄夫子。論功欲識非戰罪，試使喑噁走楊喜。君不見方朔高才良獨難，割肉要令生自彈。北軍給食誰致爾，羊求平昔安能攀。偶然捧檄忽擲板，鳥自知還雲出山。
復用前韵答魯直并呈明略 晁補之 
黄子人談不容口，豈與常人計升斗。文章屈宋中阻艱，子欲一身追使還。離騷憭慄悲草木，幽音細出芒絲間。陽春絕句自雲上，折楊何煩嗑然賞。橫經高辯一室驚，乍似遠人迷廣城。隔河相和獨許我，枯枿亦有條之榮。廖君不但西南美，誰見今人如是子。多髯府掾正可謔，蠻語參軍寧素喜。君不見古來皆醉餔糟難，沐浴何須仍振彈。斲冰無處用蘭枻，芙蓉木末安能攀。只無相報青玉案，自有平子愁關山。
復用前韵并答魯直明略且道見招不能往 晁補之 
銅斗承糟醉張口，口和漁陽拍銅斗。去年拋却青竹竿，女嬃嬋媛呼我還。我初不解世中語，淡面那久王侯間。未須頭出千人上，要有廖君黄子賞。竹林清風前日生，豫章冥冥雲擁城。二人不來草木長，带鋏陸離誰與榮。步行奪馬從此起，談笑封侯誰氏子。平生不識笳鼓悲，虛讀君詩舍然喜。君不見大賢遠抱與俗難，何須酒盤柔指鳴哀彈。二人高韵已寥廓，黄鵠之飛那得攀。繩橋可度見可喜，家貧馬骨高三山。
復用前韵答唐公唐公有一日紙貴傳都城之句且訟其不知我也并呈魯直成季明略 晁補之 
諸公辯壯懸河口，唾落紛紛珠百斗。井陘酣戰我已慳，赤幟忽立無由還。唐公斷後不容北，腹背未殊秦宛間。明光侯印懸天上，下有死夫緣重賞。書生懦志安足驚，饑死索米長安城。獻君賜帛等優笑，覆醤未知傳紙榮。泮宮先生誠國士，可是同年予二子。雜吟未減聽匏竹，能使窮愁發孤喜。君不見新聲欲至舊聲難，十指勞君千萬彈。平生不遇感知己，過此身外誰能攀。它年常侍幸見訪，不因豆落悲南山。
復答唐公并呈魯直成季明略 晁補之 
窮邦無以餬吾口，歲歲荒山收橡斗。商歌白石不勝寒，非爲荆州三往還。天下無人知我意，得君相合一言間。三書丞相何煩上，再見客卿寧用賞。願聞關中季布名，何得此聲梁楚城。論心四子誰許我，百金一諾茲爲榮。唐公才非今世士，不見聖人見君子。我今正似逃虛空，聞人跫然已心喜。君不見玉川月蝕詩律難，不獨蝦蟆遭駡彈。憑陵百怪付公等，青天蜀道寧容攀。它時鄒湛名亦好，常在我知因峴山。
復用前韵呈明略 晁補之 
茅焦逆訐磨虎口，何似淳于飲一斗。終軍乘傳驚漢關，何似富春投組還。天下同心乖出處，豈徒黄白馬毛間。鄙夫紛紛煩觖望，負日可堪希國賞。竹林居士亦何營，江花無限老江城。那知橋上駟馬寵，能作山間蕙帳榮。興國寺中四月尾，海棠雪落生紅子。呼門日午醉不應，昨夜君恩賜聞喜。君不見卒然佳會高歡難，幸值野王聊一彈。人生歧路易南北，明發雲散何由攀。知君未試餐玉法，我亦欲返焦城山。
家池雨中二首  其一 晁補之  洞庭湖
小池初鑿新得雨，一部鼓吹從何來。有蟾正碧亂草色，時出汩沒西南隈。井幹跳梁百不少，洞庭魚龍何有哉。能歌得勝莫入月，凉夜與爾俱忘回。
家池雨中二首  其二 晁補之  长江
不作太白夢日邊，還同樂天賦池上。池上今年有荷葉，細雨游魚噞輕浪。教兒讀易不應舉，幽人一爻吾得尚。此池便可當長江，欲榜茅齋來蕩漾。
再用韵和陳伯比二首  其一 晁補之 
田里馮生寧屑去，湖海陳卿時肯來。詩書好在家四壁，蒲柳蓊然城一隈。騎上下山益疏矣，鯈從容出何樂哉。市橋十步即塵土，晚雨蕭蕭殊未回。
再用韵和陳伯比二首  其二 晁補之 
築臺危可瞰坰牧，朝來小雨猶十上。雖無峻嶺有脩竹，不減山陰同放浪。青門正爾堪邵平，雲中何必須魏尚。小池更廣勿近牆，畏與濁渠同滉漾。
用寄成季韵呈魯直 晁補之 
懷英名高長史口，獨以一人當北斗。黄公崛起與之班，奄有斯名唐以還。文章破觚頼聖世，筆墨未逃蹊徑間。湖州太守諸儒長，可獨進賢無上賞。曾語黄公四坐驚，競吟佳句汶陽城。飲茶未勝薄酒傾，若人所辱伊人榮。鳳兮德衰衆鳥恥，陳蔡不憂顔氏子。窮吟百軸傳未已，短髮頻搔爲君喜。君不見富貴及時行樂難，雖無趙女有秦彈。夢中自古不識路，月在雲際勞梯攀。何時半嶺聞清嘯，相值蘇門百尺山。
復用前韵遣懷呈魯直唐公成季明略 晁補之  终南山
涇水爲渠食萬口，一石論功泥數斗。嗟涇獨不似渭閑，安流赴海又西還。天下楩柟盡隆棟，何如櫟社不材間。無能飽食猶天上，巧智憂勞緣利賞。我無懋功突厥名，橫身爲國作長城。又非石堡將軍勍，带刀奪取紫袍榮。世上此身愚莫比，霧縠翻慚漢童子。壯心雖欲强自挽，鳬足元慳續非喜。君不見西京對策濟時難，羞死王嬙馬上彈。時平鳥雀須食爾，鴻羽可用高難攀。從今識路窘捷徑，求我莫傍終南山。
復用前韵答十五叔父任城相會見和詩任城有李白舊游處錄於詩中 晁補之 
太華玉蓮甘適口，我欲求之青壁斗。崑崙不睹睹大宛，何異學射中涂還。平生傲世予南阮，臧否未容留齒間。七賢遠跡冥鴻上，咸也復幸青雲賞。歸來濁酒厭獨傾，疲馬却走諸任城。紅桃白李晚寂莫，黄菊獨暴秋陽榮。謫仙酒樓餘舊址，明月年年飄桂子。不見山東故小吏，斗酒雙魚誰共喜。慟哭窮涂自古難，不應更待雍門彈。瓜田今歲初自墾，柴車後日復誰攀。東阿下望有歸意，且爲子建留魚山。
聞文潛舍人出試院約毅父考功尋春 晁補之 
上界官府多文書，我臞猶比山澤儒。閒忙態異亡羊等，一月不見霜侵鬚。雖無京兆白花瀝，還有太官青玉壺。武安曾孫我外弟，聞君得人助君喜。可能餠果饜兒童，不有杯槃到鄰里。去年南歸飲王家，把盞猶見黄梅花。城南尋春成歲事，忍不省顧隨泥沙。世事何須還刺口，輕薄論交翻覆手。自憐只似永州氓，歸喜蛇存視吾缶。
次韵棠美述志 晁補之 
仲子甘心織屨避萬鍾，淵明不肯折腰爲五斗。一年鴻雁識來往，終日沐猴何去取。甥詩意慕兩君閑，讀書要在存心久。平生所談性命奧，長棄不憂金石朽。我今頗習鶖子定，猶復晨朝怖頭走。刳心先擬謝聲名，不作羊鄒悽峴首。雲梯雨矢集無方，我已心灰同墨守。恐甥自是禹門鱗，未可潛逃入吾藪。琢磨晚覺孟光賢，畏我放言時被肘。甥能鋤我青門瓜，正午時來休老手。
湯村逢陳安性 晁補之 
束裝清曉來江浦，瘦馬羸童犯山雨。解鞍入寺聞鐘聲，堂上僧齋日初午。故人聆我足音喜，紗帽相逢坐東廡。別來幾日頷生須，相見驚疑更問語。念昨與君俱隨書，貧賤不爲人比數。侍郎門館乏容悅，舉子文章慚莽鹵。瞽言强獻亦何有，君去東州我之楚。可憐今日江頭路，草草逢君具雞黍。我貧無策未容飽，君祿雖微不猶愈。如今未可計得失，且作新詩致醇醑。
過熊耳山 晁補之 
殺一不辜神所恫，呂母何預於樊崇。蜂螘無王求所止，一朝積甲齊熊耳。兩峰相向猶眈眈，千載定林餘一龕。我來捫石望荆杞，此山閱人亦多矣。
送公爲之淮南 晁補之 
負米萬里緣其親，運甓無度憂其身。讀書莫學流麥士，挾策勿比亡羊人。乃翁辛苦到白髮，今汝强勉當青春。昔時管鮑以君霸，此兩士賈寧非貧。
即事呈閎中順之二年兄二首  其一 晁補之 
蠖軒屈首詩書人，自喻適志非求伸。聞蟬熟寐白竹簟，見客一整烏紗巾。語言無味窮鬼志，香火有緣居士身。明年得去不汲汲，種竹待筍猶須春。
即事呈閎中順之二年兄二首  其二 晁補之 
吾兩同年俱可人，平生一爲知己伸。何由利口似虎圈，應不拭吐煩龍巾。卜鄰只約二三子，看山擬分千百身。綠鬢哦詩欲成雪，朱顔得酒尚能春。
順之將携室行而苦雨用前韵戲之 晁補之 
十旬九雨龍淫荒，林蟬砌螾俱悲凉。豐隆不閔行澤足，猶喚脂車煩阿香。我知此咎非風伯，憑憑幕天爾勍敵。王郎行李望秋晴，莫污北飛雙鳳翼。
飲謝公輔家 晁補之 
皇天於春自著意，安排未遣東皇家。朝雨已教潤壓土，曉風更將寒約花。詩篇驅使到老得，酒船拍浮即生涯。四年逢春今日好，可是芳物年年加。
以蒼陵谷引水記呈毅父惠詩次韵 晁補之 
與君暮從栖岩東，有泉鏘然發深谷。人言祥符行幸城無水，跨野疏泉此山足。後來修廢吳與李，誰其記者江休復。我欲重銘章聖功，借君巨筆鏨寒玉。
春雪監中即事二首  其一 晁補之 
愁雲欲雪紛來族，微霰錚鏦先入竹。舞空蛺蝶殊未下，迸瓦明珠正相逐。僕夫無事困薪蘇，烏鳥不鳴依室屋。肺病惡寒望勸酬，桔梗作湯良可沃。
春雪監中即事二首  其二 晁補之 
白雲自非桃李族，陽春且止聽黄竹。江風吹葦暗天地，鷗鳥紛紛起追逐。請看萬瓦變璠璵，平日塵寰無此屋。閑居幽事亦堪論，小逕苗生土增沃。
晚春二首  其一 晁補之 
春呼群艷與偕藏，殘英風勸作清狂。消愁賢聖酬酢寡，破睡槍旗幽興長。
晚春二首  其二 晁補之 
春歸風雨一朝盡，晝靜園林諸趣嘉。蜻蜓出水群掠蚋，鵯鵊衛巢雙趁鴉。
示張仲原秀才二首  其一 晁補之 
去年鉅野張狂瀾，黄河水不到魚山。焦城有屋仲子築，它日能來相往還。
示張仲原秀才二首  其二 晁補之 
城頭急雨昏長川，城邊清流鷗鷺閑。城西雲黑電脚落，斜日正在城東山。
村居即事 晁補之 
小麥青青大麥稀，蠶娘拾繭盈筐歸。放牛薄暮古堤角，三四黄鶑相趁飛。
夏夜雨意 晁補之 
凝雲遮漢月不舒，微電時照東南隅。風條不動柱礎溼，初夜深砌吟螻蛄。
蒲萄 晁補之 
蒲萄新條易扶疏，椿花鎖碎滿庭除。旱乾只喜雨破土，潦潤不憂河决渠。
漫成呈文潛五首  其一 晁補之 
無心看春只欲坐，偶騎馬傍春街行。可憐愁以草得暖，一寸心從何處生。
漫成呈文潛五首  其二 晁補之 
花如怨人不近眼，深院一枝春得知。東風不是不愛惜，剛爲花愁真是誰。
漫成呈文潛五首  其三 晁補之 
十年閉戶不作舞，爲客一整紅羅裙。莫倚琵琶解寫怨，朱簾垂下阿誰聞。
漫成呈文潛五首  其四 晁補之 
平時無歡苦易醉，自怪飲樂顔先酡。乃知醉人不是酒，真是情多非酒多。
漫成呈文潛五首  其五 晁補之 
不是生情薄桃李，廣陵一株名最高。俱飛蛺蝶莫猜忌，端爲蜻蜓避伯勞。
試院中秋 晁補之 
秋風吹空雁旁午，長天無雲月呈露。爲須通曉照清樽，莫遣中宵生薄霧。
直廬聯句 晁補之 
上閤井泉甘若醴，蓬山點茶竹陰底。庚伏恩容午課休，宮殿初凉朝雨洗。身閑出飲官不嗔，日長睡足長精神。未慚便作蠹魚老，拔毛濟世知何人。
北山道中示公爲 晁補之 
吾方賣劍日，汝正抱孫歸。昭代無官守，平生近釣磯。青山上野艇，白水到林扉。曬棗日猶烈，鳴枝風已威。荒陂民事少，迂徑客行稀。傷雨蟬知默，違霜雁見幾。卜居南縣早，收課北莊微。行李牧兒識，生涯田叟譏。烝嘗了歲事，簦屩息塵機。反舍從爭席，行衢莫振衣。潛逃多落莫，放浪少歔欷。文字陪吾老，功名許汝非。
和關彥遠雪 晁補之 
春雨翻成雪，朝罏未覺炎。拂檐驚乍響，綴袖喜初霑。庭薄寧堪跡，空繁詎可瞻。正憐風共起，終恨雨同漸。疏箔光來細，重扉氣入嚴。形容樗櫟隠，意象岱嵩添。孤潔憐牆仞，虛明快屋檐。棲枯偶猜蝶，穿隙暫疑蟾。詩案閑飄楮，粧帷誤洒奩。縈盈仙縷結，瑣屑女針銛。屐上長干足，頤間甪里髯。手龜良欠藥，膚粟重遭爓。池憶秦龍死，河懷漢馬潛。三章滿嘗吊，兩騎望能占。有德羣污化，無威衆動恬。堅凝我無必，皎潔爾何嫌。僵卧安非介，甘餐武亦廉。妍辭犬子簡，拙興客兒鹽。摶作隋珠燦，垂爲紂箸尖。公車貧笑跣，洹水夢憂殲。氅鶴清宜繞，衣狐窶莫兼。且當除諷渴，未暇怯樵痁。戒婢當遲埽，呼奴更出覘。攬來真可數，消去豈堪拈。便洗埋灰釜，行操割畝鐮。它時玄尚白，今歲突應黔。漕府君黄綬，儒宮我絳幨。寒吟無與律，貧病不須砭。玉飯流脂滑，金羹割尾纖。山陰子猷興，歸去爲誰淹。
試院次韵呈兵部葉員外端禮并呈祠部陳員外元輿太學博士黄冕仲 晁補之 
盛世天休沓，真人寶曆開。太任當政闥，元老位公槐。莫盛官人始，相從試士來。鳴珂咸俊彥，索米獨塵埃。未歎官曹隔，多慚賞鑑陪。成川須畎澮，崇厦要條枚。文武中銓集，丹鉛百卷堆。豚魚聊可辨，皮弁不應恢。虎出爭亡矢，蛇成屢奪盃。調鍾求雅濫，烈火試珉瑰。綠暗驚庭葉，朱明換律灰。得梟夸艾捷，聞鶴悼堅摧。繭緒談飛麈，澠波酒挹罍。賡酬皆絕韵，搜索病非才。半是仙槎客，曾隨禹浪雷。遭時魚奮角，失路劍生苔。膽氣衝星在，詞源卷漢回。聲名改閭里，軒冕映輿臺。諼草懷堂北，燈花粲婦腮。凉風吹枕夢，薄雨滯城隈。號奏天官近，臚傳御史催。康衢驥鳴躍，歸檐僕讙咍。華省深扃鑰，衡門翳草萊。尚懷休假遠，別語重徘徊。
吳松道中二首  其一 晁補之 
停舟傍河滸，四顧盡荒原。日落狐鳴冢，天寒犬吠村。繫帆凌震澤，搶雨入盤門。悵望夫差事，吳山閟楚魂。
吳松道中二首  其二 晁補之 
曉路雨蕭蕭，江鄉葉正飄。天寒雁聲急，歲晚客程遥。鳥避征帆却，魚驚盪槳跳。孤舟宿何許，霜月繫楓橋。
濟州道中寄葉勛秀才 晁補之 
曉路入西郊，新霜著鬢毛。貧交借羸馬，慈母授征袍。野靜狐狸出，天寒雁鵠高。艱難憶親舊，清淚漬平皋。
原上 晁補之 
閉門遺日月，原上感年華。久旱無場藿，重陽有野花。蕭蕭幾家靜，脈脈一歧賒。向晚悠然去，秋風馬尾斜。
答劉季孫 晁補之 
高臺擷黄菊，獨上憶同登。灌木閑相揖，寒鴉偶自朋。酒憐旁舍熟，賦喜故人能。寂莫西風裏，籃輿興可勝。
病起答關景暉 晁補之 
卧病車馬絕，初非遺世人。逍遥乍形散，邂逅却情真。見護屏能力，相扶竹亦神。閑來佐歡喜，漉酒用陶巾。
同魯直和普安院壁上蘇公詩 晁補之 
畏暑聊尋寺，追凉故遶池。雨園鳩喚婦，風徑燕將兒。散篆縈簾額，留雲暗井眉。龍蛇動屋壁，知有長公詩。
次韵黄奉議序致仕作 晁補之 
聞道家書至，山中不厭寒。近臣多白髮，此老獨黄冠。金少從供具，身輕莫據鞍。勞心爲功業，持與世人看。
次韵履常見貽 晁補之 
人皆愛陳子，新雨尚能來。但使門多客，何嫌室自埃。弓旌無遠野，城郭有遺才。底日常侯舍，傳聲四輩催。
次韵鄧正字慎思秋日同文館九首  其一 晁補之 
平生鄧夫子，文墨晚相依。臺閣佳聲在，湖湘爽氣歸。詩誇束筍密，髮歎耨苗稀。勤苦千秋事，川明水孕璣。
次韵鄧正字慎思秋日同文館九首  其二 晁補之 
雄深張子句，山水發天光。黄鵠愁嚴道，玄龜困呂梁。愛君豪穎脫，嗟我病傖囊。驥尾何當附，西風萬里長。
次韵鄧正字慎思秋日同文館九首  其三 晁補之 
蔡侯南國秀，經緯耿昭回。文史蛙生甑，風雲蟄起隈。吾君求助意，之子爲時來。萬縷防秋費，何如一士才。
次韵鄧正字慎思秋日同文館九首  其四 晁補之 
高堂置書几，連幕與雲齊。暑服猶便葛，秋槃已飣梨。官醪聊足醉，古錦不成題。空對燈花喜，重城隔夜閨。
次韵鄧正字慎思秋日同文館九首  其五 晁補之 
輟直讎書館，聯裾校藝場。騰驤來萬匹，挺拔出千章。直釣何妨得，餐風未必香。搜才頼公等，要助俗成康。
次韵鄧正字慎思秋日同文館九首  其六 晁補之 
憶卧蓬萊閣，同聽午唱雞。星辰望天北，簪組隔城西。幾日宣魚鑰，長驅響月題。更憑催鄧子，要剸玉如泥。
次韵鄧正字慎思秋日同文館九首  其七 晁補之 
風雲日夕改，秋氣襲堂闈。映葉無蜩響，依叢有蝶歸。官壺催賜酎，鄰杵急成衣。留滯真何補，蓴鱸興又違。
次韵鄧正字慎思秋日同文館九首  其八 晁補之 
氣入中秋勁，更傳午夜長。青燈蛾舞急，白月雁啼凉。羈旅生來慣，淹留久却忘。吟詩酬鄧子，畢昴出東方。
次韵鄧正字慎思秋日同文館九首  其九 晁補之 
前世諸生選，平居數路開。鄉閭自相與，巖穴亦時來。射雉空亡矢，爲蛇更奪盃。千金曾市骨，聊用作龍媒。
聞慎思說豪塘居 晁補之 
聞在豪塘飲，松林日百回。當年鹿何往，異世鶴歸來。未許茅齋並，終期蠟屐陪。丹留杉不死，夜氣看星魁。
陪發運右司叔父集金山次韵 晁補之 
報國身無用，還山計欲成。煙霞異塵世，江海慰高情。幸繼阮咸集，恐慚疏受聲。清詩逢絕景，未覺負平生。
送趙正夫京東漕 晁補之 
朝持使者節，騎出大明宮。霜拂蓬壺外，春生海岱東。清時憂國事，白首問民風。我亦何爲者，丹鉛點勘中。
次韵八弟西園課經二首  其一 晁補之 
禾熟秋原靜，高蟬尚遠音。半荒愁雨菊，獨秀畏風林。老覺田原好，慵疏里巷尋。心知阿連勝，新向佛乘深。